MT Il-Ġurnal Uffiċjali tal-Unjoni Ewropea C 377/1

KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Il-kontijiet annwali konsolidati tal-Unjoni Ewropea 2014

(2015/C 377/01)

WERREJ

DISKUSSJONI U ANALIŻI DWAR IR-RAPPORT FINANZJARJU 2

NOTA LI TAKKUMPANJA L-KONTIJIET KONSOLIDATI 22

RAPPORTI FINANZJARJI KONSOLIDATI U NOTI TA’ SPJEGA 23

KARTA TAL-BILANĊ 24

IR-RAPPORT TAL-INTROJTU 25

RAPPORT TAL-FLUSS TAL-FLUS 26

DIKJARAZZJONI TAL-BIDLIET FL-ASSI NETTI 27

NOTI GĦAR-RAPPORTI FINANZJARJI 28

RAPPORTI AGGREGATI DWAR L-IMPLEMENTAZZJONI TAL-BAĠIT U NOTI TA’ SPJEGA 99

DISKUSSJONI U ANALIŻI DWAR IR-RAPPORT FINANZJARJU

1. UE: GOVERNANZA U OPERAZZJONIJIET ISTITUZZJONALI

L-Unjoni Ewropea (UE) hi sħubija ekonomika u politika unika bejn 28 pajjiż Ewropew. Hija ġiet stabbilita fl-1993 permezz tat-Trattat ta’ Maastricht u ssuċċediet il-Komunità Ewropea, il-Komunità Ewropea tal-Faħam u l-Azzar (KEFA) u l-Euratom. L-aħħar emenda kbira għall-bażi kostituzzjonali tal-UE, it-Trattat ta’ Lisbona, daħlet fis-seħħ fl-1 ta’ Diċembru 2009.

L-UE hija bbażata fuq l-istat tad-dritt. Dan ifisser li kull azzjoni li tittieħed mill-UE hija msejsa fuq trattati li ġew approvati b'mod volontarju u demokratiku mill-Istati Membri kollha tal-UE. Għandha struttura istituzzjonali unika:

— Iċ-ċittadini Ewropej jeleġġu direttament il-membri tal-Parlament Ewropew (PE);

— Il-prijoritajiet wiesgħa tal-UE huma stabbiliti mill-Kunsill Ewropew, li jgħaqqad flimkien lill-mexxejja nazzjonali fil-livell tal-UE;

— Il-gvernijiet jiddefendu l-interessi nazzjonali ta’ pajjiżhom fil-Kunsill tal-Unjoni Ewropea (il-“Kunsill”);

— L-interessi tal-UE kumplessivament huma promossi mill-Kummissjoni Ewropea (il-“Kummissjoni”), li l-President tagħha huwa elett mill-PE u li l-membri tagħha huma ssuġġeriti għall-ħatra mill-gvernijiet nazzjonali bi qbil komuni mal-President elett u huma soġġetti, bħala korp, għal vot ta’ approvazzjoni mill-PE.

L-UE għandha l-ordinament ġuridiku tagħha stess, li huwa differenti mid-dritt internazzjonali u jagħmel parti integrali mis-sistema ġuridika tal-Istati Membri. L-ordinament ġuridiku tal-UE huwa bbażat fuq sorsi proprji ta’ liġi. Peress li dawn is-sorsi huma ta’ natura differenti, kien meħtieġ li tiġi stabbilita ġerarkija bejniethom. Il-liġi primarja tinsab fil-quċċata tal-ġerarkija u hija rappreżentata mit-Trattati. Din hija segwita mill-ftehimiet internazzjonali konklużi mill-UE, il-prinċipji legali ġenerali u l-liġi sekondarja li hija bbażata fuq it-Trattati.

Is-sorsi u l-ġerarkija tad-dritt tal-UE:

— It-Trattat dwar l-Unjoni Ewropea (TUE); It-Trattat dwar il-Funzjonament tal-Unjoni Ewropea (TFUE); Il-Karta tad-Drittijiet Fundamentali tal-Unjoni Ewropea Trattati u Protokolli oħra

— ftehimiet internazzjonali;

— il-prinċipji ġenerali tad-dritt tal-Unjoni;

— leġiżlazzjoni sekondarja.

Il-governanza istituzzjonali tal-UE tikkonsisti minn istituzzjonijiet, aġenziji u korpi oħra tal-UE li huma elenkati fin-nota 10 tan-noti għar-rapporti finanzjarji. L-istituzzjonijiet prinċipali fis-sens li huma responsabbli għat-tfassil ta’ politiki u biex jieħdu deċiżjonijiet huma l-Parlament Ewropew, il-Kunsill Ewropew, il-Kunsill u l-Kummissjoni.

Il-Parlament Ewropew

Il-PE huwa forum importanti għad-dibattitu politiku u għat-teħid ta’ deċiżjonijiet fil-livell tal-UE. Il-Membri tal-Parlament Ewropew huma eletti direttament mill-votanti fl-Istati Membri kollha biex jirrappreżentaw l-interessi taċ-ċittadini tal-UE fir-rigward tal-liġijiet u biex jiżguraw li l-istituzzjonijiet tal-UE jaħdmu b’mod demokratiku.

Matul is-snin u b’bidliet sussegwenti fit-Trattati Ewropej, il-PE kiseb setgħat leġiżlattivi u baġitarji sostanzjali li jippermettulu li, flimkien mar-rappreżentanti tal-Gvernijiet tal-Istati Membri fil-Kunsill, jistabbilixxi d-direzzjoni li fiha mixi l-proġett Ewropew. B’hekk, il-PE fittex li jippromwovi d-demokrazija u d-drittijiet tal-bniedem, mhux biss fl-Ewropa, iżda wkoll madwar id-dinja.

Il-PE huwa fuq l-istess livell tal-Kunsill fil-proċedura baġitarja annwali. Huwa involut fil-proċess baġitarju mill-istadju ta' tħejjija, notevolment l-istabbiliment tal-linji gwida ġenerali u t-tip ta' nefqa, sal-adozzjoni. Huwa jistabbilixxi l-baġit mal-Kunsill u jimmonitorja l-implimentazzjoni tiegħu. Il-PE jagħti l-kwittanza għall-implimentazzjoni tal-baġit tal-UE fuq rakkomandazzjoni mill-Kunsill. Fl-aħħar nett, il-PE irid jagħti l-kunsens tiegħu għall-qafas finanzjarju pluriennali (QFP) li jiżgura li n-nefqatal-UE tiżviluppa b’mod ordnat u fil-limiti tar-riżorsi proprji tagħha. Il-President attwali tal-PE huwa Martin Schulz.

Il-Kunsill Ewropew u l-Kunsill tal-Unjoni Ewropea

Il-Kunsill Ewropew, magħmul mill-Kapijiet ta’ Stat jew ta’ Gvern tal-Istati Membri, flimkien mal-President tiegħu u l-President tal-Kummissjoni, jipprovdi l-impetu meħtieġ għall-iżvilupp tal-Unjoni Ewropea u jiddefinixxi d-direzzjonijiet u l-prijoritajiet politiċi ġenerali. Il-President attwali tal-Kunsill Ewropew hu Donald Tusk.

Flimkien mal-Parlament Ewropew, il-Kunsill jadotta l-leġiżlazzjoni tal-UE permezz ta’ Regolamenti u Direttivi u, barra minn hekk, jieħu deċiżjonijiet u rakkomandazzjonijiet mhux vinkolanti. Il-Kunsill huwa magħmul minn rappreżentant ta' kull Stat Membru fil-livell ministerjali, li jista' jimpenja lill-gvern tal-Istat Membru li hu jirrappreżenta billi jivvota għalih. Bl-eċċezzjoni tal-formazzjoni tal-Affarijiet Barranin, il-Kunsill huwa ppresedut mir-rappreżentant tal-Istat Membru li jkollu l-presidenza tal-Unjoni fuq il-bażi ta’ rotazzjoni ugwali kull sitt xhur. Kumitat li jikkonsisti mir-Rappreżentanti Permanenti tal-Gvernijiet tal-Istati Membri (COREPER) iħejji l-ħidma tal-Kunsill.

Fl-oqsma tiegħu ta’ kompetenza, il-Kunsill jieħu d-deċiżjonijiet tiegħu b’maġġoranza kwalifikata, ħlief fejn it-Trattati jipprovdu mod ieħor (pereżempju unanimità jew maġġoranza sempliċi). Il-Kunsill huwa wieħed miż-żewġ fergħat (l-oħra hi l-Parlament Ewropew) tal-awtorità baġitarja li tadotta l-baġit tal-UE. Il-Kunsill jadotta wkoll deċiżjonijiet, skont proċedura leġiżlattiva speċjali u jaġixxi b’mod unanimu, u jistabbilixxi d-dispożizzjonijiet li japplikaw għas-sistema tar-riżorsi proprji u l-QFP (Qafas finanzjarju pluriennali). F’dan l-aħħar każ, il-PE jeħtieġ jagħti l-kunsens tiegħu permezz tal-maġġoranza tal-membri tiegħu. L-aħħar QFP (2014–2020) ġie adottat mill-Kunsill f’Novembru 2013.

Il-Kummissjoni Ewropea

Il-Kummissjoni hija l-korp eżekuttiv tal-UE. Hija tirrappreżenta l-interessi tal-UE kollha kemm hi (mhux tal-interessi tal-pajjiżi individwali).

Ir-rwolijiet ewlenin tal-Kummissjoni huma li:

— tipproponi leġiżlazzjoni li mbagħad tiġi adottata mill-koleġiżlaturi, il-PE u l-Kunsill;

— tinforza l-liġi Ewropea (fejn meħtieġ bl-għajnuna tal-Qorti tal-Ġustizzja tal-UE);

— tistabbilixxi objettivi u prijoritajiet għall-azzjoni, spjegati kull sena fil-Programm ta’ Ħidma tal-Kummissjoni u taħdem biex twassal ir-riżultati;

— timmaniġġja u timplimenta l-politika u l-baġit tal-UE;

— tirrappreżenta lill-Unjoni barra mill-Ewropa (billi tinnegozja ftehimiet kummerċjali bejn l-UE u pajjiżi oħrajn, pereżempju).

Tim ġdid ta’ 28 Kummissarju (wieħed minn kull pajjiż tal-UE) jinħatar kull ħames snin. Il-kandidat għal President tal-Kummissjoni jiġi propost lill-Parlament Ewropew mill-Kunsill Ewropew li jiddeċiedi b’maġġoranza kwalifikata u billi jqis l-elezzjonijiet għall-PE. Il-President tal-Kummissjoni mbagħad jiġi elett mill-Parlament Ewropew b’maġġoranza tal-membri komponenti tiegħu (li tikkorrispondi għal mill-inqas 376 minn 751 vot). Wara din l-elezzjoni, il-President elett jagħżel 27 membru ieħor tal-Kummissjoni, abbażi tas-suġġerimenti magħmula mill-Istati Membri. Il-lista finali tal-Kummissarji nnominati għandha mbagħad tiġi miftiehma bejn il-President-elett u l-Kunsill. Il-Kummissjoni kollha kemm hi teħtieġ il-kunsens tal-Parlament. Qabel dan, il-Kummissarji nnominati jiġu vvalutati mid-diversi kumitati tal-PE. Il-mandat tal-Kummissjoni kurrenti jispiċċa fl-31 ta’ Ottubru 2019. Il-President huwa Jean-Claude Juncker.

Il-prijoritajiet tal-Kummissjoni kurrenti huma (1) Impjiegi, Tkabbir u Investiment, (2) Suq uniku Diġitali, (3) Unjoni tal-Enerġija u l-Klima, (4) Suq Intern, (5) Unjoni Ekonomika u Monetarja, (6) Kummerċ Ħieles bejn l-UE u l-Istati Uniti, (7) Ġustizzja u Drittijiet Fundamentali, (8) Migrazzjoni, (9) L-UE bħala Attur Globali, u (10) Bidla Demokratika.

Il-persunal tal-Kummissjoni jaħdem f’dipartimenti, magħrufin bħala Direttorati Ġenerali (DĠs) jew servizzi, kull wieħed responsabbli għal qasam politiku partikolari u mmexxi minn Direttur Ġenerali. Id-DĠs jabbozzaw il-liġijiet, iżda l-proposti tagħhom isiru uffiċjali ladarba l-Kulleġġ tal-Kummissarji (laqgħa tat-28 Kummissarju) jadottahom. Id-DĠs jimmaniġġjaw ukoll l-inizjattivi ta’ finanzjament fil-livell tal-UE, iwettqu konsultazzjonijiet pubbliċi u attivitajiet ta’ komunikazzjoni.

Il-Kummissjoni tamministra wkoll għadd ta’ aġenziji eżekuttivi, li jgħinu fil-ġestjoni tal-programmi tal-UE.

2. INIZJATTIVI U STRATEĠIJI TAL-KUMMISSJONI

Il-Kummissjoni l-ġdida, li bdiet il-mandat tagħha f’Novembru 2014 iddefiniet il-programm ta’ ħidma tagħha għall-2015 u l-inizjattivi l-ġodda tal-Kummissjoni sal-2019. Il-programm ta’ ħidma jippreżenta l-pjanijiet tal-Kummissjoni u jidentifika azzjonijiet li jagħmlu differenza pożittiva għall-impjiegi, it-tkabbir u l-investiment fl-2015. Dan il-programm jiffoka fuq għadd limitat ta’ inizjattivi konkreti ġodda bħal:

Spinta ġdida għall-impjiegi, it-tkabbir u l-investiment:

— Offensiva ta' investiment ta' EUR 315-il biljun: Is-segwitu leġiżlattiv għall-Pjan imħabbar fl-aħħar tal-2014, li fetaħ it-triq għal investimenti pubbliċi u privati fl-ekonomija reali matul it-tliet snin li ġejjin;

— u li ppromwova l-integrazzjoni u l-impjegabbiltà tal-ħaddiema; kif ukoll

— ir-rieżami tal-istrateġija Ewropa 2020.

Pakkett għas-Suq Uniku Diġitali:

— Il-ħolqien tal-kundizzjonijiet għal ekonomija u soċjetà diġitali dinamiċi billi jiġi kkomplementat l-ambjent regolatorju għat-telekomunikazzjoni;

— tkun immodernizzata l-liġi dwar id-dritt tal-awtur:

— jkunu ssimplifikati r-regoli għall-konsumaturi li jgħamlu xiri onlajn u diġitali;

— tissaħaħ iċ-ċibersigurtà; kif ukoll

— l-integrazzjoni tad-diġitalizzazzjoni.

Unjoni tal-enerġija reżiljenti b’politika dwar it-tibdil fil-klima li tħares ’il quddiem:

— Il-ħolqien ta’ Unjoni tal-Enerġija Ewropea: Biex tkun żgurata is-sigurtà tal-provvista tal-enerġija, u biex ikunu integrati ulterjorment is-swieq nazzjonali tal-enerġija, titnaqqas id-domanda għall-enerġija fl-Ewropa u tkun dikarbonizzata t-taħlita tal-enerġija. kif ukoll

— Reazzjoni multilaterali għat-tibdil fil-klima.

Suq intern aktar profond u ġust:

— Strateġija tas-Suq Intern;

— Pakkett tal-mobbiltà tal-forza tax-xogħol;

— Pjan ta’ Azzjoni dwar Unjoni tas-Swieq Kapitali;

— Qafas għar-riżoluzzjoni ta’ istituzzjonijiet finanzjarji; kif ukoll

— Pakkett tal-Avjazzjoni.

Strateġija ta’ Kummerċ u ta’ investiment biex tingħata spinta lill-impjiegi u t-tkabbir

Żona tal-ġustizzja u d-drittijiet fundamentali:

— L-adeżjoni tal-UE fil-Konvenzjoni Ewropea dwar id-Drittijiet tal-Bniedem; kif ukoll

— Aġenda Ewropea dwar is-Sigurtà.

Politika ġdida dwar il-migrazzjoni:

— L-iżvilupp ta’ approċċ ġdid dwar il-migrazzjoni legali biex l-UE ssir destinazzjoni attraenti għat-talenti u l-ħiliet; kif ukoll

— Li jtejjeb il-ġestjoni tal-migrazzjoni lejn l-UE permezz ta’ kooperazzjoni akbar ma’ pajjiżi terzi, is-solidarjetà fost l-Istati Membri tagħna u l-ġlieda kontra t-traffikar tal-bnedmin.

Attur globali aktar b’saħħtu:

— Il-politika Ewropea tal-Viċinat; kif ukoll

— L-għanijiet ta’ żvilupp sostenibbli wara l-2015.

Ambjent ta’ tassazzjoni ġusta:

— Pjan ta' Azzjoni dwar l-isforzi fil-ġlieda kontra l-evazjoni tat-taxxa u l-frodi tat-taxxa, inklużi miżuri fil-livell ta' UE biex nimxu lejn sistema li biha, il-pajjiż li fih jiġu ġġenerati l-profitti jkun ukoll il-pajjiż tal-intaxxar; l-inklużjoni ta' skambju awtomatiku ta' informazzjoni dwar deċiżjonijiet tat-taxxa u l-istabilizzar ta' bażijiet tat-taxxa korporattiva; kif ukoll

— Skambju obbligatorju ta’ informazzjoni dwar deċiżjonijiet tat-taxxa.

Unjoni tal-bidla demokratika:

— Ftehim tal-UE dwar tfassil aħjar tal-liġijiet;

— Reġistru tat-trasparenza mandatorju; kif ukoll

— Rieżami tal-proċess tat-teħid tad-deċiżjoni dwar l-organiżmi modifikati ġenetikament.

Unjoni Ekonomika u Monetarja aktar Profonda: Sforzi kontinwi biex tkun promossa l-istabbiltà ekonomika u jiġu attirati investituri lejn l-Ewropa.

Fit-tħejjija tal-programm ta’ ħidma, il-Kummissjoni eżaminat madwar 450 proposta li kienu ġew ippreżentati lill-PE u lill-Kunsill, u qed tipproponi li tirtira jew temenda aktar minn 80 minnhom. Xi wħud huma proposti għall-irtirar minħabba li ma jaqblux mal-prijoritajiet tal-Kummissjoni l-ġdida. F’ħafna każijiet, il-Kummissjoni tibqa’ impenjata bis-sħiħ għall-objettivi mixtieqa – iżda l-proposti ma huma ta’ ebda utilità jekk dawn ikunu sempliċement reqdin fuq il-mejda tan-negozjati jew jekk tant se jiddgħajfu fin-negozjati li ma jkunux jistgħu jilħqu l-iskop oriġinali tagħhom. Meta dan ikun il-każ, il-Kummissjoni se tipproponi modi ġodda u aħjar biex jintlaħqu dawn l-objettivi.

3. BAĠIT TAL-UE: MIT-TĦEJJIJA SAL-KWITTANZA

3.1. Baġit u finanzjament

Il-QFP huwa magħmul minn intestaturi b’limiti annwali għall-approprjazzjonijiet għall-impenji stabbiliti għal kull wieħed. Is-somma tal-limiti massimi tal-intestaturi kollha tagħti l-limitu massimu totali ta’ approprjazzjonijiet ta’ impenn. Il-Baġit tal-UE jiffinanzja firxa wiesgħa ta’ politiki u programmi fl-UE. Skont il-prijoritajiet stabbiliti mill-PE u mill-Kunsill fil-QFP, il-Kummissjoni twettaq programmi, attivitajiet u proġetti speċifiċi fil-qasam. Ir-rabta diretta bejn il-baġit annwali u l-politiki tal-UE hija assigurata permezz tal-ibbaġittjar ibbażat fuq l-attivitajiet (activity-based budgeting, ABB). In-nomenklatura tal-baġit ibbażat fuq l-attività tippermetti li ssir identifikazzjoni ċara bejn l-oqsma politiċi tal-UE u l-ammont sħiħ ta’ riżorsi allokati għal kull wieħed minn dawn l-oqsma. Il-baġit jitħejja mill-Kummissjoni u s-soltu jintlaħaq qbil dwaru f’nofs Diċembru mill-Parlament u l-Kunsill skont il-proċedura tal-Artikolu 314 tat-TFUE. Skont il-prinċipju tal-ekwilibriju baġitarju, id-dħul totali għandu jkun ugwali għan-nefqa totali għal sena finanzjarja partikolari.

L-UE għandha żewġ kategoriji ewlenin ta’ finanzjament: Introjti mir-riżorsi proprji u introjti varju. L-introjti minn riżorsi proprji jikkostitwixxu l-parti l-kbira tal-finanzjament tal-UE u huma dovuti b’mod awtomatiku lill-UE sabiex tkun tista’ tiffinanzja l-baġit tagħha bla ma jkollha bżonn ta’ deċiżjoni sussegwenti mill-awtoritajiet nazzjonali. L-ammont globali ta’ riżorsi proprji meħtieġ biex jiġi ffinanzjat il-baġit jiġi stabbilit skont in-nefqa totali li minnha jitnaqqas id-dħul varju. L-ammont totali ta’ riżorsi proprji ma jistax jaqbeż il-1,23 % tal-introjtu nazzjonali gross (ING) tal-UE. Ir-riżorsi proprji jistgħu jinqasmu f’riżorsi proprji tradizzjonali (bħal-levies doganali), ir-riżorsa proprja bbażata fuq it-taxxa fuq il-valur miżjud (VAT) u r-riżorsa bbażata fuq l-introjtu nazzjonali gross (ING). Dħul varju li ġej mill-attivitajiet tal-UE (pereżempju multi relatati mal-kompetizzjoni) normalment jirrappreżentaw anqas minn 10 % tad-dħul totali.

Bħala prinċipju ġenerali l-UE mhux awtorizzata li tissellef flus fis-swieq kapitali jew minn istituzzjonijiet finanzjarji biex tiffinanzja l-baġit tagħha.

3.2. Kif jintefaq u kif inhu mmaniġġjat il-baġit tal-UE

Nefqa operazzjonali primarja

In-nefqa operazzjonali tal-UE tkopri d-diversi intestaturi tal-QFP u tieħu forom differenti, skont kif jitħallsu u jiġu ġestiti l-flus. Mill-2014 'il quddiem, il-Kummissjoni tikklassifika n-nefqa tagħha kif ġej:

Ġestjoni diretta: din tfisser meta l-baġit ikun implimentat direttament mis-servizzi tal-Kummissjoni.

Ġestjoni indiretta: din tirreferi għal każijiet li fihom il-Kummissjoni tgħaddi l-kompiti ta’ implimentazzjoni tal-baġit lil korpi tal-liġi tal-UE jew tal-liġi nazzjonali, bħal pereżempju l-aġenziji tal-UE.

Ġestjoni kondiviża: b’dan il-metodu, il-kompiti ta’ implimentazzjoni tal-baġit jiġu delegati lill-Istati Membri. Madwar 80 % tan-nefqa taqa’ f'din il-modalità b’tali mod li tkopri oqsma bħall-infiq fuq l-agrikoltura u fuq l-azzjonijiet strutturali.

L-atturi finanzjarji differenti fil-Kummissjoni

Il-Kulleġġ tal-Kummissarji jassumi r-responsabilità politika kollettiva iżda fil-prattika ma jeżerċitax huwa stess is-setgħat ta’ implimentazzjoni tal-baġit mogħtija lilu. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ, suġġetti għar-Regolament Finanzjarju (RF) u r-Regolamenti tal-Persunal (RP). Il-persunal ikkonċernat – ġeneralment id-Diretturi Ġenerali u l-Kapijiet tas-Servizz – huma magħrufa bħala “Uffiċjal tal-Awtorizzazzjoni b’delega” jew “AODs” (Authorising Officers by Delegation). Min-naħa tagħhom, dawn jistgħu jiddelegaw ulterjorment il-kompiti ta’ implimentazzjoni tal-baġit lil “Uffiċjal tal-Awtorizzazzjoni b’sottodelega”.

Ir-responsabilità tal-Uffiċjali tal-Awtorizzazzjoni tkopri l-proċess ta’ ġestjoni sħiħ, mid-determinazzjoni ta’ x’hemm bżonn isir biex jintlaħqu l-għanijiet politiċi stabbiliti mill-istituzzjoni sal-immaniġġar tal-attivitajiet imnedija kemm minn perspettiva operazzjonali kif ukoll baġitarja. Kull uffiċjal tal-awtorizzazzjoni huwa meħtieġ iħejji Rapport Annwali tal-Attività (RAA) dwar l-attivitajiet fir-responsabilità tiegħu/tagħha fejn huwa/hija j/tirraporta dwar ir-riżultati tal-politika u dwar il-garanzija raġonevoli li j/tista’ jkollu/ha li r-riżorsi assenjati lill-attivitajiet deskritti fir-rapport tiegħu/tagħha ntużaw għall-iskop maħsub tagħhom u skont il-prinċipji ta’ ġestjoni finanzjarja tajba, u li l-proċeduri ta’ kontroll implimentati jagħtu l-garanziji meħtieġa dwar il-legalità u r-regolarità tat-tranżazzjonijiet sottostanti. Fuq il-bażi tal-Artikolu 66 tar-RF, il-Kummissjoni tittrażmetti rapport sommarju dwar ir-RAA individwali lill-PE u lill-Kunsill, li skontu l-Kummissjoni tieħu responsabilità politika ġenerali għall-ġestjoni tal-baġit tal-UE b’konformità mal-Artikolu 317 TFUE. Dan ir-rapport u r-RAA jinsabu fuq: http://ec.europa.eu/atwork/planning-and-preparing/synthesis-report/index_mt.htm

L-Uffiċjal tal-kontabilità jeżegwixxi l-pagament u l-ordnijiet ta’ rkupru mfassla minn uffiċjal tal-awtorizzazzjoni u huwa responsabbli għall-immaniġġjar tat-teżor, l-istabbiliment ta’ regoli u metodi tal-kontabilità, il-validazzjoni tas-sistemi kontabilistiċi, iż-żamma tal-kontijiet u t-tfassil tal-kontijiet annwali tal-istituzzjoni. Barra minn hekk, l-Uffiċjal tal-Kontabilità jrid jiffirma l-kontijiet annwali filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi ta’ flus fl-aspetti materjali kollha.

L-impenn ta’ nfiq tal-baġit tal-UE

Qabel ma jkun jista’ jiddaħħal impenn legali (pereżempju kuntratt jew ftehim ta’ għoti) ma’ parti terza, irid ikun hemm intestatura baġitarja li tawtorizza l-attività inkwistjoni fil-baġit annwali. Irid ikun hemm ukoll biżżejjed fondi fl-intestatura baġitarja biex ikopru n-nefqa. Jekk ikunu ssodisfati dawn il-kundizzjonijiet, il-fondi meħtieġa jridu jkunu riżervati fil-baġit permezz ta’ impenn baġitarju li jiddaħħal fis-sistema kontabilistika u wara dan biss jista' jsir impenn legali. Ma jistgħu jintefqu ebda flus mill-baġit tal-UE qabel ma l-Uffiċjal Awtorizzanti jadotta impenn baġitarju.

Ladarba jkun approvat, l-impenn baġitarju huwa rreġistrat fis-sistema kontabilistika baġitarja u l-approprjazzjonijiet jiġu kkonsmati kif suppost. Madankollu, dan ma għandu ebda effett fuq ir-rapporti finanzjarji (jew il-ktieb ġenerali) peress li ma tkun għadha saret l-ebda spiża.

Kif isiru l-pagamenti

Il-Kummissjoni tipparteċipa fis-SWIFT (Soċjetà għat-Telekomunikazzjoni Finanzjarja Interbankarja Dinjija) u tagħmel aktar minn żewġ miljuni pagamenti fis-sena. Ma jista’ jsir ebda pagament sakemm ma jkunx diġà ġie approvat impenn baġitarju mill-Uffiċjal Awtorizzanti li jkun qiegħed jittratta l-operazzjoni inkwistjoni.

Il-prefinanzjament huwa pagament maħsub biex jipprovdi lill-benefiċjarju b’pagament bil-quddiem, jiġifieri bi float. Dan jista’ jinqasam f’għadd ta’ pagamenti fuq perjodu definit fl-impenn legali partikolari. Jekk il-benefiċjarju ma jsostnix in-nefqa eliġibbli, għandu l-obbligu li jrodd lura l-pagament ta’ prefinanzjament fi flus bil-quddiem lill-UE. B’hekk, prefinanzjament imħallas mhuwiex spiża definittiva sakemm ikunu ssodisfati l-kundizzjonijiet rilevanti u b’hekk dan jitniżżel bħala ass fuq il-karta bilanċjali tal-UE meta jsir il-pagament inizjali.

It-talbiet tal-kostijiet se jaslu għand il-korp rilevanti tal-UE sabiex jiġġustifikaw kif il-benefiċjarju jkun nefaq l-ammont ta’ prefinanzjament skont l-impenn legali. Ir-ritmu ta’ dawn it-talbiet għall-kost ivarja skont it-tip ta’ azzjoni li tkun qiegħda tiġi ffinanzjata u l-kundizzjonijiet.

Il-kriterji ta’ eliġibilità huma definiti fl-att bażiku, fis-sejħiet għal proposta, f’dokumenti oħrajn għal benefiċjarji ta’ għotjiet u/jew fil-klawżoli kuntrattwali tal-ftehimiet ta’ għoti jew fid-deċiżjoni ta’ għoti. Wara l-analiżi, l-ammonti eliġibbli jittieħdu fl-ispejjeż u l-benefiċjarju jkun mgħarraf dwar kwalunkwe ammonti mhux eliġibbli.

Ir-RF u leġiżlazzjoni oħra applikabbli, b’mod partikolari dik li tikkonċerna l-agrikoltura u l-politiki ta’ koeżjoni, jagħtu d-dritt li jsiru verifiki fuq in-nefqa sa ħafna snin wara li tkun saret. Meta jinstabu żbalji, irregolaritajiet jew frodi, jiġu applikati rkupri jew korrezzjonijiet finanzjarji (ara n-nota 6 tan-noti għar-rapporti finanzjarji).

3.3. Rapportar finanzjarju u kontabbiltà

Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, l-aġenziji u l-korpi l-oħrajn tal-UE mill-perspettiva baġitarja u tal-kontabilità bbażata fuq id-dovuti. Dawn il-kontijiet ma jinvolvux il-kontijiet annwali tal-Istati Membri.

Il-kontijiet annwali tal-UE jikkonsistu minn żewġ partijiet separati iżda marbuta ma’ xulxin:

(a) Id-dikjarazzjonijiet finanzjarji; kif ukoll

(b) ir-rapporti dwar l-implimentazzjoni tal-baġit, li jipprovdu rekord dettaljat tal-implimentazzjoni tal-baġit.

Hija r-responsabilità tal-Uffiċjal tal-Kontabilità tal-Kummissjoni li jħejji r-rapporti finanzjarji tal-UE u li jiżgura li jippreżentaw b’mod ġust il-pożizzjoni finali, ir-riżultat tal-operazzjonijiet u l-flussi tal-flus tal-UE fl-aspetti materjali kollha.

Flimkien mal-kontijiet annwali ta' hawn fuq, rapporti ad hoc dwar oqsma speċifiċi bħal pereżempju r-rapport dwar il-ġestjoni baġitarja u dik finanzjarja, jitħejjew ukoll rapporti dwar l-istrumenti finanzjarji, dwar il-garanziji mogħtija u dwar il-korrezzjonijiet finanzjarji.

Rapportar u Obbligu ta' Rendikont fil-Kummissjoni:

3.4. Awditjar u kwittanza

Awditjar

Il-kontijiet annwali u l-ġestjoni tar-riżorsi tal-UE huma awditjati mill-Qorti Ewropea tal-Awdituri (il-Qorti), l-awditur estern tagħha, li bħala partu mill-attivitajiet tiegħu jfassal rapport annwali għall-PE u għall-Kunsill.

(1) rapport annwali dwar l-attivitajiet iffinanzjati mill-baġit ġenerali;

(2) opinjoni, ibbażata fuq l-awditjar tagħha u mogħtija fir-rapport annwali fil-forma ta’ dikjarazzjoni ta’ aċċertament, dwar (i) il-kredibilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm dħul miġbur minn persuni taxxabbli kif ukoll pagamenti lil benefiċjarji finali; kif ukoll

(3) rapporti speċjali li juru s-sejbiet tal-awditjar li jkopri oqsma speċifiċi.

Kwittanza

L-aħħar pass taċ-ċiklu tal-ħajja ta’ baġit huwa l-kwittanza tal-baġit għal sena finanzjarja partikolari. Il-PE huwa l-awtorità tal-kwittanza fl-UE. Dan ifisser li wara l-awditjar u l-finalizzazzjoni tal-kontijiet annwali, huwa f’idejn il-Kunsill li jirrakkomanda u mbagħad f’idejn il-PE li jagħti kwittanza lill-Kummissjoni u korpi oħrajn tal-UE sabiex jimplimentaw il-baġit tal-UE għal sena finanzjarja partikolari. Din id-Deċiżjoni hija bbażata fuq eżami tal-kontijiet annwali, ir-rapport ta’ sinteżi tal-Kummissjoni u rapport ta’ evalwazzjoni annwali, ir-rapport annwali, l-opinjoni tal-awditjar u r-rapporti speċjali tal-Qorti, u t-tweġibiet tal-Kummissjoni għal mistoqsijiet u talbiet għal informazzjoni ulterjuri.

Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u hija d-deċiżjoni li biha l-EP, li jaġixxi fuq rakkomandazzjoni mill-Kunsill, “jeħles” lill-Kummissjoni (u korpi oħrajn tal-UE) mir-responsabilità u l-ġestjoni ta’ baġit partikolari billi timmarka tmiem l-eżistenza ta’ dak il-baġit. Din il-proċedura ta' kwittanza tista' tipproduċi tliet eżiti: l-għoti, il-posponiment jew ir-rifjut tal-kwittanza. Parti integrali mill-proċedura annwali ta’ kwittanza baġitarja fil-EP hija s-smigħ mal-Kummissarji li jsirulhom mistoqsijiet mill-Membri tal-Kumitat għall-Kontroll tal-Baġit tal-EP dwar l-oqsma politiċi taħt ir-responsabilità tagħhom. Ir-rapport finali ta’ kwittanza inkluża r-rakkomandazzjonijiet speċifiċi lill-Kummissjoni għal azzjoni jiġi adottat fis-Sessjoni Plenarja. Ir-rakkomandazzjonijiet ta’ kwittanza tal-Kunsill huma adottati mill-ECOFIN. Kemm ir-rapport ta’ kwittanza tal-PE kif ukoll ir-rakkomandazzjonijiet ta’ kwittanza tal-Kunsill huma soġġetti għal rapport ta’ segwitu li fih il-Kummissjoni tispjega l-azzjonijiet konkreti li ħadet biex timplimenta r-rakkomandazzjonijiet li saru.

4. RAPPORTI FINANZJARJI KONSOLIDATI TAL-UE: SITWAZZJONI FINANZJARJA FL-2014

4.1. Xejriet ġenerali

Dħul

Ix-xejra fuq ħames snin tad-dħul f’miljuni ta' EUR:

Fl-2014, id-dħul mir-riżorsa tal-ING naqas filwaqt li dħul minn riżorsi proprji oħra baqa' f’livell simili u l-irkupru ta’ spejjeż (korrezzjonijiet finanzjarji u rkupri – ara n-nota 3.5 tan-Noti għar-rapporti finanzjarji) kważi rdoppja minn EUR 1,8 biljun għal EUR 3,4 biljun – dan kien minħabba l-istadju avvanzat ta’ għeluq għall-perjodu ta’ programmazzjoni ta’ koeżjoni 2000–2006 u l-irtirar relatat ta’ nefqa mhux eliġibbli magħmula, kif ukoll korrezzjonijiet sinifikanti imposti mill-Kummissjoni fil-politika agrikola.

Spejjeż

Il-partiti ewlenin tal-spejjeż huma pagamenti ta’ trasferiment fil-kuntest tal-Fond Agrikolu Ewropew ta’ Garanzija (FAEG), il-Fond Agrikolu Ewropew għall-Iżvilupp Rurali (FAEŻR) u strumenti oħra għall-iżvilupp rurali, il-Fond Ewropew għall-Iżvilupp Reġjonali (FEŻR) u l-Fond ta’ Koeżjoni (FK) u l-Fond Soċjali Ewropew (FSE). Fis-sena finanzjarja 2014, dawn kienu jikkostitwixxu kważi 70 % tal-ispejjeż totali.

L-ispejjeż ġeneralment kienu f’livell simili għas-sena li għaddiet. Tnaqqis kien, madankollu, innotat għall-FEŻR/Fond ta’ Koeżjoni, li kien dovut għall-fatt li l-ispejjeż rikonoxxuti fl-2014 huma biss relatati għall-perjodu ta’ programmazzjoni 2007–2013 billi l-ebda spejjeż għadhom ma ġew irreġistrati għall-perjodu attwali 2014–2020 minħabba l-bidu kajman ta’ programmi (l-implimentazzjoni mill-Istati Membri bdiet biss fl-2015).

L-UE tirrikonoxxi wkoll l-obbligi ta’ pagamenti futuri bħala spejjeż li għadhom mhumiex murija fil-kontijiet baġitarji bbażati fuq flus kontanti. L-obbligi ta’ pagamenti futuri miżjuda murija taħt l-ammonti pagabbli għall-Agrikoltura u l-Iżvilupp Rurali u l-obbligi ta’ pagament futuri għad-drittijiet għal pensjoni akkwistati minn Kummissarji, MEPs u l-persunal ġeneralment iwasslu għal spejjeż ogħla u riżultat ekonomiku negattiv (dawn il-pagamenti se jkunu ffinanzjati minn baġits futuri u għadhom mhumiex inklużi fid-dħul).

Riżultat ekonomiku

Ir-riżultat ekonomiku (defiċit) tal-perjodu żdied minn EUR 4 365 miljun fl-2013 għal EUR 11 280 miljun fl-2014. Ir-raġuni ewlenija għal din iż-żieda hija telf attwarjali sinifikanti (ammont nett ta’ EUR 9,2 biljuni) relatat mal-obbligazzjoni tal-pensjoni u benefiċċji oħrajn tal-impjegati li seħħet minħabba t-tnaqqis fir-rati tal-imgħax. Varjazzjonijiet bħal dawn għandhom jkunu mistennija minħabba regoli tal-kontabilità, applikati internazzjonalment, u l-ambjent ekonomiku kurrenti. Jekk ir-rati tal-imgħax jiżdiedu, ikun mistenni impatt fid-direzzjoni opposta.

Barra minn hekk, peress li dan huwa estimu attwarjali tal-valuri tal-obbligazzjoni totali f’punt wieħed taż-żmien, il-31 ta’ Diċembru 2014, u huwa bbażat fuq diversi suppożizzjonijiet validi f’dan iż-żmien, dan it-telf ma jindikax imposti reali dovuti lill-baġit tal-UE, u lanqas ma għandu impatt fuq l-ammonti li għandhom jitħallsu lil pensjonanti mill-baġit tal-UE fis-snin immedjati li ġejjin. Dawn il-pagamenti huma diġà stmati fil-QFP 2014–2020 u se jkunu implimentati permezz tal-proċess baġitarju annwali.

Assi

L-aktar entrati sinifikanti fuq in-naħa tal-assi tal-karta bilanċjali huma assi finanzjarji (investimenti, self, flus kontanti) u l-ammonti ta’ prefinanzjament, li jirrappreżentaw kważi 85 % tal-assi tal-UE. L-ammont ta’ self jibqa’ stabbli fil-livell ta’ madwar EUR 60 biljun (ara n-nota 4.3.2 ta' hawn taħt) billi l-ammont ta’ strumenti finanzjarji ffinanzjati mill-baġit tal-UE żdied bi kważi EUR 2 biljuni (ara n-nota 4.3.1 ta' hawn taħt). Inklużi fuq in-naħa tal-assi taħt Proprjetà, Impjanti u Tagħmir hemm assi relatati mal-programm Copernicus (EUR 1,5 biljun) u l-assi tal-Galileo li qed tkun mibnija (EUR 1,5 biljun).

F’dawn l-aħħar snin, l-istituzzjonijiet tal-UE rnexxielhom iżommu l-ammonti miżmuma bħala flus u ekwivalenti tagħhom fi tmiem is-sena f’livell baxx. Il-bilanċ kbir ta’ flus ta’ EUR 17,5-il biljun fil-31 ta’ Diċembru 2014 huwa relatat mal-proċedura baġitarja u minħabba l-kontribuzzjonijiet tar-riżorsi proprji relatati mal-bilanċi tal-VAT u tal-ING, riċevuta minn Stati Membri f’Diċembru 2014 (ara n-nota 2.8.1 tan-Noti għar-rapporti finanzjarji).

Flus u ekwivalenti tagħhom fi tmiem is-sena

Assi ta' EUR 163 biljun u obbligazzjonijiet ta' EUR 221 biljun fil-karta bilanċjali tal-UE fl-2014

Assi Obbligazzjonijiet

Obbligazzjonijiet

In-naħa tal-obbligazzjonijiet tikkonsisti primarjament minn erba’ elementi ewlenin: L-obbligazzjonijiet tal-pensjoni u benefiċċji oħrajn tal-impjegati, l-obbligazzjonijiet finanzjarji, pagabbli u spejjeż dovuti. L-ikbar bidla bi tqabbil mal-2013 hija ż-żieda fl-obbligazzjoni tal-pensjoni u benefiċċji oħrajn tal-impjegati minn EUR 46,8 biljun fl-2013 għal EUR 58,6 biljun fl-2014, primarjament minħabba t-tnaqqis sinifikanti fir-rati tal-imgħax (ara hawn fuq).

L-eċċess tal-obbligazzjonijiet fuq l-assi ma jfissirx li l-istituzzjonijiet tal-UE jinsabu f’diffikultajiet finanzjarji, pjuttost ifisser li ċerti obbligazzjonijiet se jkunu ffinanzjati minn baġits annwali futuri. Ħafna mill-ispejjeż huma rikonoxxuti skont ir-regoli dwar il-kontabilità bbażata fuq id-dovuti fl-2014 minkejja li jistgħu attwalment jitħallsu fis-sena 2015, jew aktar tard, u ffinanzjati bl-użu ta' baġits futuri. L-ammonti l-aktar sinifikanti li għandhom jiġu enfasizzati huma l-attivitajiet tal-Fond Agrikolu Ewropew ta’ Garanzija (FAEG) (imħallsa fl-2015) u l-benefiċċji tal-impjegati (li għandhom jitħallsu matul it-30 sena, u aktar, li ġejjin).

4.2. Prefinanzjament

Il-Kummissjoni tagħmel kull sforz biex tiżgura li l-livelli ta’ prefinanzjament jinżammu f’livell xieraq. Għandu jinstab bilanċ bejn it-twettiq ta’ kontrolli suffiċjenti u r-rikonoxximent f’waqtu tan-nefqa. Għandu jiġi nnutat li l-livell ta’ prefinanzjament huwa influwenzat b’mod sinifikanti miċ-ċiklu tal-QFP – pereżempju fil-bidu ta’ kull perjodu tal-QFP wieħed jista’ jistenna pagamenti kbar bil-quddiem li jridu jitħallsu lill-Istati Membri taħt il-Politika ta’ Koeżjoni.

Il-prefinanzjament totali (minbarra avvanzi oħra lill-Istati Membri) fuq il-karta bilanċjali tal-UE jammonta għal EUR 45,2 biljun, li minnhom 99,8 % huma relatati ma' attivitajiet tal-Kummissjoni. Xi 76 % mill-prefinanzjament tal-Kummissjoni huwa implimentat permezz tal-metodu ta’ ġestjoni kondiviża li tfisser li l-implimentazzjoni tal-baġit hija ddelegata lill-Istati Membri (il-Kummissjoni żżomm rwol superviżorju).

Prefinanzjament mill-Kummissjoni skont il-mod ta’ ġestjoni

Il-parti l-kbira tan-nefqa fil-mod ta' ġestjoni kondiviża tkopri infiq agrikoltu u azzjonijiet strutturali. L-ammonti ta’ prefinanzjament l-aktar sinifikanti jirrigwardaw il-Fond Ewropew għall-Iżvilupp Reġjonali u l-Fond ta’ Koeżjoni (FEŻR u FK), il-Fond Agrikolu Ewropew għall-Iżvilupp Rurali (FAEŻR) u l-Fond Soċjali Ewropew (FSE).

Infiq ta’ ġestjoni kondiviża skont il-fond

4.3. Strumenti Finanzjarji

4.3.1. Strumenti finanzjarji ffinanzjati mill-baġit tal-UE taħt ġestjoni diretta u indiretta

L-importanza u l-volum ta’ strumenti finanzjarji għall-implimentazzjoni tal-baġit jiżdiedu minn sena għal sena. Il-kunċett bażiku wara dan l-approċċ, b’kuntrast mal-metodu tradizzjonali ta’ implimentazzjoni tal-baġit li jagħti għotjiet u sussidji, huwa li għal kull euro li jintefaq mill-baġit permezz ta’ strumenti finanzjarji, il-benefiċjarju finali jirċievi aktar minn EUR 1 bħala appoġġ finanzjarju minħabba l-effett ta’ ingranaġġ. Dan l-użu intelliġenti tal-baġit tal-UE għandu l-għan li jimmassimizza l-impatt tal-fondi disponibbli.

Assi finanzjarji disponibbli għall-bejgħ ta’ strumenti finanzjarji ffinanzjati mill-baġit tal-UE

B’mod ġenerali, hemm tliet tipi ewlenin ta’ strumenti finanzjarji:

— Strumenti ta' ekwità;

— Strumenti ta’ self; kif ukoll

— Strumenti ta’ garanzija.

Dettalji tal-istrumenti ewlenin huma mogħtija hawn taħt:

Il-Fond ta’ Garanzija għal azzjonijiet esterni (EUR 1 996 miljun ta’ assi)

Il-Fond ta’ Garanzija għal azzjonijiet esterni jkopri self iggarantit mill-UE minħabba Deċiżjoni tal-Kunsill, b’mod partikolari operazzjonijiet ta’ għoti b’self tal-Bank Ewropew tal-Investiment (BEI) barra l-UE u self għall-assistenza makrofinanzjarja (macro-financial assistance, MFA) u self tal-Euratom barra l-UE. Huwa strument maħsub għat-tul (il-parti mhux kurrenti: EUR 1 489 miljun) ġestiti mill-BEI u maħsuba biex ikopru kull self inadempjenti ggarantit mill-UE. Il-Fond huwa mogħni b'pagamenti mill-baġit ġenerali tal-UE (sabiex jilħaq id-9 % tal-valur kapitali tal-operazzjonijiet), ir-rikavat minn imgħaxijiet fuq investimenti magħmula mill-assi tal-Fond, u l-ammonti rkuprati minn debituri inadempjenti u li għalihom il-Fond kellu jattiva l-garanzija tiegħu. Kull bilanċ pożittiv tas-sena li jirriżulta jitħallas lura bħala dħul għall-baġit tal-UE.

L-UE hija obbligata li tinkludi riżerva ta’ garanzija sabiex tkopri s-self lil pajjiżi terzi. Din ir-riżerva hija maħsuba biex tkopri l-ħtiġijiet tal-Fond ta’ Garanzija u, fejn neċessarju, il-garanziji attivati li jaqbżu l-ammont disponibbli fil-Fond, sabiex dawn l-ammonti jkunu jistgħu jiġu ddebitati lill-baġit. Din ir-riżerva tikkorrispondi għall-ammont fil-mira ta’ 9 % tas-self pendenti fi tmiem is-sena.

Il-Faċilità ta’ Finanzjament għall-Kondiviżjoni tar-Riskji (EUR 961 miljun ta’ assi)

Il-Faċilità ta’ Finanzjament għall-Kondiviżjoni tar-Riskji titmexxa mill-BEI u l-portafoll ta’ investiment tal-Kummissjoni jintużaw biex ifornu riskju finanzjarju għal self u garanziji mogħtija mill-BEI għal proġetti ta’ riċerka eliġibbli. B'kollox, huwa previst baġit tal-Kummissjoni li jammonta għal mhux aktar minn EUR 1 biljun għall-Faċilità ta' Finanzjament għall-Kondiviżjoni tar-Riskji (RSFF – Risk Sharing Finance Facility) li minnhom sa EUR 800 miljun huma mill-programm speċifiku “Koperazzjoni” u sa EUR 200 miljun huma mill-programm speċifiku “Kapaċitajiet”. Il-BEI impenja ruħu li jipprovdi l-istess ammont. Ma għandu jkun hemm l-ebda kontribuzzjonijiet baġitarji ġodda għar-RSFF fil-QFP 2014–2020. Fil-31 ta’ Diċembru 2014 il-Kummissjoni kkontribwiet, inklużi wkoll kontribuzzjonijiet tal-EFTA u tal-pajjiżi terzi, EUR 856 miljun lill-RSFF. Fl-2014, EUR 375 miljun mill-kontribuzzjoni tal-UE għar-RSFF ġew ittrasferiti lis-suċċessur tagħha l-istrument ta’ dejn taħt Orizzont 2020. L-ammont divulgat bħala obbligazzjoni kontinġenti (in-nota 5.2.1 tan-noti mar-rapporti finanzjarji) jirrappreżenta t-telf massimu stmat fil-31 ta’ Diċembru 2014 li l-Kummissjoni ġġarrab f’każ ta’ inadempjenzi fuq self jew garanziji mogħtija mill-BEI fil-qafas tar-RSFF. Ta’ min jinnota li r-riskju ġenerali tal-Kummissjoni huwa limitat għall-ammont li hi tikkontribwixxi għall-Faċilità.

Orizzont 2020 (EUR 643 miljun ta’ assi)

Orizzont 2020 huwa strument ta’ ekwità ġdida taħt il-QFP 2014–2020. Meqjus bħala mezz biex jixpruna t-tkabbir ekonomiku u joħloq l-impjiegi, Orizzont 2020 għandu l-appoġġ politiku tal-mexxejja tal-Ewropa u l-membri tal-PE. Huma qablu li r-riċerka hija investiment fil-futur u għalhekk poġġewh fil-qalba tal-pjan tal-UE għal tkabbir intelliġenti, sostenibbli u inklużiv u impjiegi. Billi jgħaqqad ir-riċerka u l-innovazzjoni, Orizzont 2020, qed jgħin biex jinkiseb dan bl-enfasi tiegħu fuq xjenza eċċellenti, tmexxija industrijali u indirizzar tal-isfidi soċjetali. L-għan hu li jiżgura li l-Ewropa tipproduċi xjenza ta’ livell dinji, tneħħi l-ostakoli għall-innovazzjoni u tagħmilha aktar faċli għas-setturi pubbliċi u dawk privati biex jaħdmu flimkien biex jwasslu għall-innovazzjoni. Orizzont 2020 huwa ġestit mill-FEI.

ETF għall-bidu ta’ negozju (EUR 524 miljun ta’ assi)

L-Iskema tal-Faċilità Ewropea Għal Bidu ta’ NegozjuTeknoloġiku (European Technology Facility, ETF) tkopri l-programm għat-Tkabbir u l-Impjiegi, il-Programm Multiannwali għall-Intrapriża u l-Intraprenditorija (multi-annual programme, MAP), il-Programm Kwadru għall-Kompetittività u l-Innovazzjoni (Competitiveness and Innovation framework Programme, CIP) u l-Proġett Pilota tat-Trasferiment tat-Teknoloġija, taħt il-kurazija tal-FEI, li jappoġġa l-ħolqien u l-finanzjament tal-bidu tan-negozju tal-SMEs billi jinvesti f’fondi tal-kapital ta’ riskju speċjalizzati xierqa.

Strument ta’ Garanzija fuq is-Self għall-Proġetti TEN-T(EUR 235 miljun ta’ assi)

L-Istrument ta’ Garanzija fuq is-Self għall-Proġetti TEN-T (Loan Guarantee Instrument for Ten-T Projects, LGTT) joħroġ garanziji sabiex jiġi mmitigat ir-riskju għad-dħul fl-ewwel snin tal-proġetti TEN-Trasport. Speċifikament, il-garanzija tkun tkopri b’mod sħiħ il-linji ta’ kreditu ta’ riżerva, li jintużaw biss f’każijiet fejn il-flussi tal-flus tal-proġett ma jkunux biżżejjed sabiex ikun isservizzjat id-dejn superjuri. L-istrument huwa prodott finanzjarju konġunt tal-Kummissjoni u l-BEI. Il-kontribuzzjoni ta’ kapital għall-istrument LGTT għall-perjodu ta’ finanzjament 2007–2013 kien iffissat għal EUR 1 biljun, maqsum b’mod indaqs bejn il-Kummissjoni u l-BEI. Ir-Regolament ta’ emenda (UE) Nru 670/2012 tal-Parlament Ewropew u tal-Kunsill irrialloka EUR 200 miljun għall-Inizjattiva tal-Bonds tal-Proġetti u EUR 50 miljun ieħor għall-għoti ta’ finanzjament, u b’hekk il-kontribut totali tal-UE li għadu disponibbli għall-istrument jammonta għal EUR 250 miljun.

Sal-31 ta’ Diċembru 2014 il-Kummissjoni kkontribwiet EUR 212 miljun għal-LGTT. L-ammont inkluż bħala obbligazzjoni kontinġenti (in-nota 5.2.1 tan-noti tar-rapporti finanzjarji), jirrappreżenta t-telf massimu stmat fil-31 ta’ Diċembru 2013 li l-Kummissjoni ssofri f’każ ta’ inadempjenzi ta’ self mogħti mill-BEI fil-qafas tal-operazzjonijiet tal-LGTT. Ta’ min jinnota li r-riskju ġenerali tal-Kummissjoni huwa limitat għall-ammont li tikkontribwixxi għall-Istrument.

Strumenti finanzjarji (SF) skont it-tip

(EUR miljuni) Assi totali Obbligi totali Garanziji mogħtija Strumenti ta' self/ekwità/Assistenza teknika: L-istrument MEDA għall-kooperazzjoni ekonomika ufinanzjarja taħt is-Sħubija Ewro-Mediterranja. 290 (3) Strument Ewropew ta' Viċinat u Sħubija (ENPI) 167 (7) 457 (9) Strumenti ta’ self: Self ta’ appoġġ għall-SMEs 19 — Strumenti ta' ekwità: Faċilità għall-SMEs Innovattivi u b’Rata Għolja ta’ Tkabbir taħt “il-Programm Qafas tal-Kompetittività u l-Innovazzjoni” 323 (0) COSME – Kompetittività tal-Intrapriżi u l-SMEs 31 — Fond Ewropew għax-Xlokk tal-Ewropa (EFSE) 118 — Il-Fond ta' Espansjoni tal-Intrapriżi fil-Faċilità ta' Żvilupp u Innovazzjoni tal-Impriżi tal-Balkani tal-Punent 10 0 Il-Fond ta' Innovazzjoni tal-Intrapriżi (FII) fil-Faċilità ta' Żvilupp u Innovazzjoni tal-Intrapriżi tal-Balkani tal-Punent. 21 0 Faċilità Ewropea Għal Bidu ta’ NegozjuTeknoloġiku (ETF-European Technology Start-up Facility) 19 (0) Fond Globali għall-Effiċjenza Enerġetika u l-Enerġija Rinnovabbli (GEEREF) 72 — Faċilità ta’ ekwità Programm Qafas Pluriennali (MAP) 183 (0) Il-Fond Marguerite 37 — Il-Faċilità Ewropea ta’ Mikrofinanzjament Progress (MfP) għall-impjiegi u l-inklużjoni soċjali 60 — SE4F – Fond “Green for Growth” fir-Reġjun tal-Viċinat tal-Lvant 52 — Il-Fond Ewropew għall-Effiċjenza Enerġetika 89 — Proġetti pilota għat-trasferiment ta’ teknoloġija 2 (0) Inizjattiva ta' Mikrofinanzjament għall Fond tad-Dejn tal-Asja 10 — Fond SANAD – MENA għall-Intrapriża Żgħar u Medji 9 — 1 035 (1) Strumenti ta’ garanzija: Faċilità ta’ Garanzija għall-SMEs taħt il-Programm Qafas tal-Kompetittività u l-Innovazzjoni” (CIP SMEG) 151 (259) — COSME LGF – Kompetittività tal-Intrapriżi u l-SMEs 39 (1) (42) Orizzont 2020 – Finanzi tal-UE għall-Innovaturi 478 (11) (98) Orizzont 2020 – Garanzija għall-SMEs 165 (1) (267) Strument tal-Garanzija tas-Self għall-Proġetti Ten-T (LGTT) 235 (3) (209) Faċilità ta' Garanzija fil-Faċilità ta' Żvilupp u Innovazzjoni tal-Intrapriżi 21 (2) (10) Il-Programm Multiannwali (Map) Għall-Impriżi 26 (41) — Il-Faċilità ta’ Finanzjament Kapitali Naturali. 3 — — Instrument tal-Bonds tal-Proġetti (IBP) 149 (2) (138) Finanzjament Privat għall-istrumenti tal-Effiċjenza fl-Enerġija (Private Finance for Energy Efficiency instruments – PF4EE) 6 (0) — Mandat ta’ Mikrofinanzjament ta’ Progress Ewropew (MFP AT) 13 (9) — Faċilità ta’ Finanzjament għall-Kondiviżjoni tar-Riskji (RSFF) 961 (32) (883) Faċilità ta’ Garanzija għall-SMEs 60 (15) — 2 309 (376) (1 647) Totali 3 820 (386) (1 647) Fond ta’ Garanzija għall-azzjonijiet esterni 1 996 (25) (19 198)

4.3.2. Attivitajiet ta’ għoti u teħid b’self ġestiti mill-kummissjoni

L-UE tingħata s-setgħa mit-Trattat tal-UE sabiex tadotta programmi ta’ teħid b’self biex timmobilizza r-riżorsi finanzjarji neċessarji biex taqdi mandati speċifiċi. Il-Kummissjoni Ewropea, filwaqt li taġixxi f’isem l-UE, bħalissa topera tliet programmi ewlenin, l-Assistenza Makrofinanzjarja (AMF), l-assistenza tal-Bilanċ tal-Pagamenti (BOP -Balance of Payment) u l-Mekkaniżmu Ewropew ta’ Stabbilizzazzjoni Finanzjarja (EFSM), li bihom tagħti self u tiffinanzjahom billi toħroġ strumenti tad-dejn fis-swieq kapitali jew ma’ istituzzjonijiet finanzjarji.

Attivitajiet ta’ għoti u teħid b’self tal-UE huma operazzjonijiet mhux baġitarji. Il-kapital meħtieġ biex jiffinanzja l-operazzjonijiet ta' self tal-UE bil-programmi ta’ hawn fuq huwa mogħti fuq is-swieq kapitali jew ma’ istituzzjonijiet finanzjarji. L-UE mhijiex permessa li tissellef biex tiffinanzja l-ispejjeż baġitarji ordinarji tagħha jew defiċit baġitarju. Id-daqs tas-self ivarja minn pjazzamenti privati għal ammonti sa EUR 500 miljun għal ħruġ ta’ bonds b’dimensjonijiet ta' riferiment (mill-inqas EUR 1 biljun). Il-fondi ġenerali jinġabru b’self dahar ma’ dahar lill-pajjiż benefiċjarju, jiġifieri bl-istess kupun, maturità u ammont. Minkejja l-metodoloġija ta’ dahar ma’ dahar, is-servizz tad-dejn tal-istrumenti ta' finanzjament huwa obbligu legali tal-UE, li jiżgura li l-pagamenti kollha jsiru bi sħiħ u fil-ħin. Il-Kummissjoni poġġiet fis-seħħ proċeduri sabiex jiġi żgurat il-ħlas lura tas-self anki f’każ ta’ inadempjenza tas-selfa. Għal kull programm tal-pajjiżi, id-Deċiżjonijiet tal-PE, tal-Kunsill u tal-Kummissjoni jiddeterminaw l-ammont kumplessiv mogħti, l-għadd (massimu) ta' pagamenti parzjali li għandhom jitħallsu, u l-maturità massima (medja) tal-pakkett tas-self. Imbagħad, il-Kummissjoni u l-pajjiż benefiċjarju jaqblu fuq parametri tas-self/ta’ finanzjament, inklużi pagamenti parzjali u l-pagament ta’ segmenti. Barra minn hekk, il-pagamenti parzjali kollha tas-self minbarra l-ewwel wieħed jiddependu fuq il-konformità ma’ kundizzjonijiet stretti, b’termini u kundizzjonijiet miftehma simili għall-appoġġ tal-Fond Monetarju Internazzjonali (FMI), fil-kuntest ta’ assistenza finanzjarja konġunta bejn l-UE/FMI, li huwa fattur ieħor li jinfluwenza ż-żmien tal-finanzjament. Dan jimplika li ż-żmien u l-maturitajiet tal-ħruġ jiddependu fuq l-attività relatata ta’ għoti b’self tal-UE. Il-finanzjament huwa denominat b’mod esklussiv f’euro u l-ispettru tal-maturità huwa ta’ bejn tlieta u 30 sena.

It-teħid b’self huwa obbligi diretti u inkondizzjonali tal-UE u huwa ggarantit mit-28 Stat Membru. It-teħid b’self biex ikun iffinanzjat self lil pajjiżi barra mill-UE huwa kopert mill-Fond ta’ Garanzija għal azzjonijiet esterni. Jekk pajjiż benefiċjarju jsir inadempjenti, is-servizz tad-dejn jiġi prelevat mill-bilanċ tat-teżor disponibbli għall-Kummissjoni, jekk ikun possibbli. Jekk dan ma jkunx possibbli, il-Kummissjoni tippreleva l-fondi neċessarji mill-Istati Membri. L-Istati Membri tal-UE huma legalment obbligati, skont il-leġiżlazzjoni tal-UE dwar ir-riżorsi proprji (l-Artikolu 12 tar-Regolament tal-Kunsill 1150/2000), biex iqiegħdu għad-dispożizzjoni biżżejjed fondi biex jissodisfaw l-obbligi tal-UE. B’hekk, l-investituri huma biss esposti għar-riskju ta’ kreditu tal-UE, u mhux għal dak tal-benefiċjarju tas-self iffinanzjat. Self “spalla ma’ spalla” jiżgura li l-baġit tal-UE ma jġarrab ebda riskju taċ-ċaqliq fir-rata tal-imgħax jew riskju tal-kambju.

Bilanċ tal-Pagamenti

Il-faċilità tal-Bilanċ tal-Pagamenti (balance of payments, BOP), strument finanzjarju bbażat fuq il-politiki, tipprovdi assistenza finanzjarja fit-terminu medju lill-Istati Membri tal-UE. Din tippermetti li jingħata s-self lil Stati Membri li jkunu għaddejjin minn diffikultajiet fil-bilanċi tal-pagament tagħhom jew fil-movimenti kapitali, jew li jkunu mhedda serjament b’diffikultajiet bħal dawn. L-Istati Membri li ma adottawx l-Euro biss jistgħu jibbenefikaw minn din il-faċilità. L-għajnuna tal-BOP lil-Latvja ngħatat qabel l-introduzzjoni tal-Euro fl-1 ta’ Jannar 2014. L-ammont pendenti massimu ta’ self mogħti bl-istrument huwa limitat għal EUR 50 biljun. It-teħid b’self relatat ma’ dan is-self BOP huwa ggarantit mill-baġit tal-UE – u b’hekk fil-31 ta’ Diċembru 2014, il-baġit huwa skopert għal riskju massimu possibbli ta’ EUR 8,6 biljun rigward dan is-self (EUR 8,4 biljun anqas mill-valur nominali).

(EUR miljuni) L-Ungerija Il-Latvja Ir-Rumanija Totali Total ta' self mogħti 6 500 3 100 8 400 18 000 Żborsati fil-31.12.2013 5 500 2 900 5 000 13 400 Żborsati fl-2014 — — — — Selfiet żborsati fil-31.12.2014 5 500 2 900 5 000 13 400 Selfiet imħallsa lura fil-31.12.2014 (4 000) (1 000) — (5 000) Ammont pendenti fil-31.12.2014 1 500 1 900 5 000 8 400

Hawn taħt tinsab tabella li turi l-iskeda tar-rimborżi għal dan is-self.

Bejn Novembru 2008 u mejju 2009, ingħatat assistenza finanzjarja li tilħaq it-total ta’ EUR 14,6-il biljun lill-Ungerija, lil-Latvja u lir-Rumanija, li minnha EUR 13,4-il biljun tħallsu sa nofs l-2011. Ta’ min jinnota li l-programm ta’ assistenza tal-BOP għall-Ungerija skada f’Novembru 2010 (b’EUR 1 biljun mhux prelevati) u l-ewwel żewġ ħlas lurai ta’ EUR 2 biljuni f'Diċembru 2011 u ta' EUR 2 biljuni oħra f'Novembru 2014 kienu rċevuti skont l-iskeda. Il-programm ta’ assistenza tal-BOP għal-Latvja skada f’Jannar 2012 (b’EUR 200 miljun mhux prelevati) u l-ewwel żewġ ħlas lurai ta’ EUR 1 biljun f'April 2014 u ta' EUR 1,2 biljun f'Jannar 2015 kienu rċevuti fil-ħin. Il-programm tal-ewwel assistenza tal-BOP għar-Rumanija skada f’Mejju 2012 li għalih intefaq l-ammont kollu ta' EUR 5 biljun li ngħata. L-ewwel ħlas lura ta’ EUR 1,5 biljun f’Jannar 2015 wasal kif skedat.

Fi Frar 2011, ir-Rumanija talbet programm ta’ assistenza finanzjarja prekawzjonarja (AFP) ta’ segwitu skont il-Faċilità tal-bilanċ tal-pagamenti biex issostni l-varar mill-ġdid tat-tkabbir ekonomiku. Fit-12 ta’ Mejju 2011, il-Kunsill iddeċieda li jagħmel assistenza prekawzjonarja għall-bilanċ tal-pagamenti (AFP) li tammonta għal massimu ta’ EUR 1,4 biljun (id-Deċiżjoni tal-Kunsill 2011/288/UE) disponibbli għar-Rumanija, madankollu din skadiet fl-aħħar ta' Marzu 2013 mingħajr ma ntużat. Wara t-tieni talba tar-Rumanija għall-AFP, il-Kunsill iddeċieda li jipprovdi AFP ġdida għall-bilanċ tal-pagamenti mill-UE ta' massimu ta' EUR 2 biljuni, fit-22 ta’ Ottubru 2013 (id-Deċiżjoni tal-Kunsill 2013/531/UE), li se tibqa' disponibbli għall-attivazzjoni sat-30 ta’ Settembru 2015. Jekk tintalab l-attivazzjoni tagħha, din l-assistenza finanzjarja tingħata fil-forma ta’ selfa b’maturità medja massima ta’ tmien snin. Minħabba li din l-AFP ta’ EUR 2 biljun bħalissa hija l-uniku programm fil-faċilità tal-BoP, huwa dan l-ammont biss li għadu disponibbli.

Il-Mekkaniżmu Ewropew ta' Stabbilizzazzjoni Finanzjarja

(EUR miljuni) L-Irlanda Il-Portugall Totali Total ta' self mogħti 22 500 26 000 48 500 Żborsati fil-31.12.2013 21 700 22 100 43 800 Imħallsa fl-2014 800 2 200 3 000 Selfiet żborsati fil-31.12.2014 22 500 24 300 46 800 Selfiet imħallsa lura fil-31.12.2014 — — — Selfiet żborsati fil-31.12.2014 22 500 24 300 46 800

Hawn taħt tinsab tabella li turi l-iskeda tar-rimborżi għal dan is-self.

Fil-11 ta’ Mejju 2010, il-Kunsill adotta l-EFSM biex iżomm l-istabbiltà finanzjarja fl-Ewropa (ir-Regolament tal-Kunsill (UE) Nru 407/2010). Il-mekkaniżmu bbażat fuq l-Artikolu 122(2) TFUE u jippermetti l-għoti ta’ assistenza finanzjarja lil Stat Membru f’diffikultajiet jew mhedded serjament b’diffikultajiet gravi kkaġunati minn ċirkostanzi eċċezzjonali barra l-kontroll tiegħu. L-assistenza tista’ tieħu l-forma ta’ self jew linja ta’ kreditu. Il-Kummissjoni tieħu b’self fondi fis-swieq kapitali jew ma’ istituzzjonijiet finanzjarji f’isem l-UE u tagħti dawn il-fondi b’self lill-Istat Membru benefiċjarju. Għal kull pajjiż li jirċievi self skont l-EFSM, titwettaq valutazzjoni trimestrali tal-ilħuq tal-kundizzjonijiet politiċi marbuta mas-self qabel ma jinħareġ pagament parzjali ieħor.

Il-konklużjonijiet tal-Kunsill tal-ECOFIN tad-9 ta’ Mejju 2010 jillimitaw il-faċilità għal EUR 60 biljun iżda l-limitu legali huwa pprovdut fl-Artikolu 2(2) tar-Regolament tal-Kunsill Nru 407/2010, li jillimita l-ammont pendenti ta’ self jew linji ta’ kreditu għall-marġini disponibbli taħt il-limitu massimu ta’ riżorsi proprji. It-teħid b’self relatat ma’ self maħruġ skont l-EFSM huwa ggarantit mill-baġit tal-UE – b’hekk, fil-31 ta’ Diċembru 2014, il-baġit huwa espost għal riskju massimu possibbli ta’ EUR 47,5 biljun rigward dan is-self (l-EUR 46,8 biljun ta’ hawn fuq huma l-valur nominali). Peress li t-teħid b’self skont l-EFSM huwa ggarantit mill-baġit tal-UE, il-PE jiskrutinizza l-azzjonijiet tal-EFSM tal-Kummissjoni u jeżerċita kontroll fil-kuntest tal-baġit u l-proċedura ta’ kwittanza. Billi ż-żewġ programmi tal-BOP skadew, l-ebda mill-ammonti disponibbli ma jidhru fit-tabella hawn fuq.

Il-Kunsill iddeċieda, permezz tad-Deċiżjoni ta’ Implimentazzjoni f’Diċembru 2010 fuq self lill-Irlanda ta’ massimu ta’ EUR 22,5 biljun, u f’Mejju 2011 fuq self lill-Portugall ta’ massimu ta’ EUR 26 biljun. Id-deċiżjonijiet ta’ implimentazzjoni inizjali stabbilixxew imgħax b’marġini għar-riżultat f’kundizzjonijiet simili għal dawk tas-sostenn tal-FMI. Bl-adozzjoni tad-Deċiżjonijiet ta’ Implimentazzjoni tal-Kunsill Nru 682/2011 u 683/2011 tal-11 ta' Ottubru 2011, il-Kunsill niżżel il-marġini tal-imgħax b’mod retroattiv u estenda l-maturità medja massima minn 7,5 snin għal 12,5-il sena u l-maturità ta’ segmenti individwali sa 30 sena. Bl-adozzjoni tad-Deċiżjonijiet ta’ Implimentazzjoni tal-Kunsill 2013/313/UE u 2013/323/UE tal-21 ta’ Ġunju 2013, il-Kunsill kompla jtawwal il-maturità medja massima tas-self tal-EFSM lill-Irlanda u lill-Portugall minn seba' snin għal 19,5 snin. L-estensjoni tneħħi intoppi fil-profil ta’ tpaċija tad-dejn taż-żewġ pajjiżi u tbaxxi l-ħtiġijiet ta’ rifinanzjament tagħhom fil-perjodu ta’ wara l-programm.

L-aħħar tliet pagamenti parzjali ingħataw fl-2014: EUR 0,8 biljun għall-Irlanda u EUR 1,8 biljun għall-Portugall f’Marzu 2014 u fl-aħħar EUR 0,4 biljun għall-Portugall f’Novembru 2014. EUR 1,7 biljun ta’ assistenza finanzjarja mogħtija lill-Portugall skadew mingħajr ma kienu mitluba. Bħalissa ma hemm l-ebda ammont disponibbli fl-EFSM.

It-tabella li ġejja tagħti ħarsa ġenerali lejn l-iskeda ta’ rimborż ippjanat f’valur nominali għall-ammonti pendenti ta' self tal-EFSM u l-BtP (f'biljuni ta' EUR) fid-data tal-firma ta’ dawn il-kontijiet:

Sena BOP L-EFSM Totali L-Ungerija Il-Latvja Ir-Rumanija Totali L-Irlanda Il-Portugall Totali 2015 0 5,0 5,0 5,0 2016 1,5 1,5 4,75 4,75 6,25 2017 1,15 1,15 0 1,15 2018 1,35 1,35 3,9 0,6 4,5 5,85 2019 0,5 1,0 1,5 0 1,5 2021 0 3,0 6,75 9,75 9,75 2022 0 2,7 2,7 2,7 2024 0 0,8 1,8 2,6 2,6 2025 0,2 0,2 0 0,2 2026 0 2,0 2,0 4,0 4,0 2027 0 1,0 2,0 3,0 3,0 2028 0 2,3 2,3 2,3 2029 0 0,4 0,4 0,4 2032 0 3,0 3,0 3,0 2038 0 1,8 1,8 1,8 2042 0 1,5 1,5 3,0 3,0 Totali 1,5 0,7 3,5 5,7 22,5 24,3 46,8 52,5

L-Assistenza Makrofinanzjarja (MFA):

L-MFA huwa strument finanzjarju bbażat fuq l-oqsma ta’ politika, ta’ għajnuna mhux marbuta u ġenerali għall-bilanċ tal-pagamenti u/jew għall-baġit għal pajjiżi terzi sħab ġeografikament qrib it-territorju tal-UE. Huwa jieħu l-forma ta’ self jew għotjiet fit-tul/għal tul medju jew taħlita xierqa tat-tnejn u ġeneralment jikkumplimenta finanzjament ipprovdut fil-kuntest ta’ programm ta’ aġġustament u ta’ riforma appoġġat mill-IMF. Dan is-self huwa garantit mill-Fond ta’ Garanzija għal azzjonijiet esterni (ara n-Nota 2.4 tar-rapporti finanzjarji).

4.3.3. Mekkaniżmi intergovernattivi tal-istabbiltà finanzjarja barra l-qafas tat-Trattat tal-UE Il-Faċilità Ewropea ta' Stabbiltà Finanzjarja u l-Mekkaniżmu Ewropew ta' Stabbiltà

Il-Faċilità Ewropea ta’ Stabbiltà Finanzjarja (EFSF) inħolqot mill-Istati Membri taż-Żona tal-Euro, b’mandat biex titħares l-istabbiltà finanzjarja fl-Ewropa billi tipprovdi assistenza finanzjarja lill-Istati Membri taż-Żona tal-Euro. L-EFSF mhijiex korp tal-UE u hija kompletament separata mill-kontijiet tal-UE u mhix ikkonsolidata fihom. Mhijiex iggarantita mill-baġit tal-UE. Konsegwentement, ma għandha l-ebda impatt fuq il-kontijiet tal-UE, minbarra s-sanzjonijiet possibbli deskritti hawn taħt. Mad-dħul fis-seħħ tal-MES (ara hawn taħt), l-EFSF ma pprovdietx assistenza finanzjarja ġdida wara l-1 ta’ Lulju 2013.

Il-Kummissjoni hija responsabbli għan-negozjar tal-kundizzjonalità tal-politiki marbuta mal-assistenza finanzjarja u l-monitoraġġ tal-konformità ma’ dik il-kundizzjonalità. Ir-Regolament 1173/2011 tal-Parlament u tal-Kunsill jippermetti l-impożizzjoni ta’ sanzjonijiet fil-forma ta’ multi fuq Stati Membri li l-valuta tagħhom hija l-Euro. Dawn il-multi, li huma 0,2 % tal-PDG tal-Istat Membru fis-sena preċedenti, jistgħu jkunu applikati f’każijiet meta Stat Membru ma jkunx ħa azzjonijiet xierqa biex jikkoreġi defiċit eċċessiv tal-baġit, jew meta jkun hemm manipulazzjoni tal-istatistika. B’mod simili, ir-Regolament 1174/2011 dwar l-iżbilanċi makroekonomiċi jagħmel provvediment għal multa annwali fuq Stat Membru taż-Żona tal-Euro ta’ 0,1 % tal-PDG fil-każijiet fejn Stat Membru ma jkunx ħa l-azzjoni korrettiva mitluba jew f’każ li jkun ġie ppreżentat pjan ta’ azzjoni korrettiva insuffiċjenti. Ir-Regolament 1177/2011 aġġorna r-Regolament 1467/97 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv. Dan ir-Regolament aġġornat jipprevedi wkoll il-possibilità ta’ ħruġ ta’ multi għal Stati Membri taż-Żona tal-Euro (ta’ 0,2 % tal-PDG flimkien ma’ komponent varjabbli). Il-multi jgħaddu mill-Baġit tal-UE u mbagħad jiġu ttrasferiti lill-EFSF. Dan ikun ifisser li dawn l-ammonti jidhru kemm bħala dħul kif ukoll bħala nefqa tal-baġit, u b’hekk ma għandhom l-ebda impatt fuq ir-riżultat tal-baġit ġenerali. Bl-istess mod, ma jkollhom ebda impatt fuq ir-riżultat ekonomiku kif ippreżentat fir-rapporti finanzjarji tal-UE.

Il-Mekkaniżmu Ewropew ta' Stabbiltà (MES) huwa organizzazzjoni intergovernattiva skont il-liġi internazzjonali publika barra mill-qafas tat-Trattat tal-UE. It-Trattat dwar il-MES ġie ffirmat mis-17-il Stat Membru, li dakinhar kienu jiffurmaw iż-Żona tal-Euro u sar operazzjonali f’Ottubru 2012. Il-MES ħa l-kompiti mwettqa mill-EFSM u l-EFSF, biex b’hekk sar l-uniku mekkaniżmu u l-mekkaniżmu permanenti għar-rispons għal talbiet ġodda għal assistenza finanzjarja lill-Istati Membri taż-Żona tal-Euro. Konsegwentement, l-EFSF u l-EFSM ma għadhomx jieħdu sehem fi programmi ta’ finanzjament ġodda jew jidħlu fi ftehimiet ġodda għall-faċilità ta’ self. Ta’ min jinnota wkoll li l-baġit tal-UE mhuwiex sejjer jiggarantixxi t-teħid b’self tal-MES. Peress li dan il-mekkaniżmu għandu l-personalità legali tiegħu stess u huwa ffinanzjat direttament mill-Istati Membri taż-Żona tal-Euro, mhuwiex korp tal-UE u ma għandux impatt, la fuq il-kontijiet tal-UE u lanqas fuq il-baġit tal-UE, minbarra d-dħul mis-sanzjonijiet possibbli deskritti hawn taħt.

Multi miġbura jgħaddu mill-baġit tal-UE u jiġu ttrasferiti lill-MES ladarba l-EFSF ma tkunx għadha qed topera. Barra minn hekk, it-Trattat dwar l-Istabbiltà, il-Koordinazzjoni u l-Governanza jipprevedi pagamenti ta’ penali fuq kull waħda mill-“Partijiet Kontraenti” meta dak l-Istat Membru ma jkunx ħa l-miżuri meħtieġa biex jindirizza ksur ta’ kriterju tad-defiċit. Il-penali imposti (li ma jistgħux jaqbżu ż-0,1 % tal-PDG) ikunu pagabbli lill-MES jekk jiġu applikati lill-Istati Membri taż-Żona tal-Euro (b’hekk l-ebda impatt fuq ir-riżultat tal-baġit tal-UE, bħal bl-EFSF aktar ’il fuq), jew lill-baġit tal-UE għal Stati Membri mingħajr l-Euro. F’dan l-aħħar każ, l-ammont tas-sanzjoni ikun dħul għall-baġit tal-UE u jkun rifless bħala tali fil-kontijiet tagħha.

5. IL-KUNTEST EKONOMIKU U FINANZJARJU TAL-IMPLIMENTAZZJONI TAL-BAĠIT TAL-UE

Ambjent makroekonomiku.

Fil-kuntest tal-kriżi tad-dejn sovran it-tkabbir ekonomiku fl-Istati Membri tal-UE naqas mill-2012 għall-2013, u ż-żdied mill-2013 għall-2014. Din is-sitwazzjoni ekonomika ġenerali tal-Istati Membri hija riflessa fi dħul mir-riżorsi proprji tal-UE, li wasslet għal żieda żgħira fir-riżorsi proprji tradizzjonali u fid-dħul mill-VAT. Ladarba d-dħul mir-riżorsa tal-ING huwa komponent residwu li huwa direttament marbut mal-livell totali ta’ approprjazzjonijiet ta’ pagament adottat mill-awtorità tal-baġit (u dawn l-approprjazzjonijiet tnaqqsu mill-Istati Membri fil-QFP 2014–2020), l-ammont tad-dħul mir-riżorsa tal-ING naqas fl-2014.

It-tisħiħ tal-Patt ta’ Stabbiltà u Tkabbir fl-UE iwitti t-triq għal finanzi pubbliċi sostenibbli tal-Istati Membri tal-UE kkonċernati. Il-Patt Fiskali għandu l-għan li jikkonsolida l-finanzi pubbliċi tal-Istati Membri u jippermettilhom li jżidu l-PDG tagħhom fis-snin li ġejjin.

Il-politika tal-Bank Ċentrali Ewropew (BĊE) li r-rati ta’ imgħax jinżammu f’livell baxx tappoġġa l-istabbilizzazzjoni tal-ekonomija taż-żona tal-euro. Il-BĊE jikkontribwixxi fi ħdan il-mandat tiegħu għaż-żieda ta’ tkabbir taż-żona tal-euro.

Prodott Domestiku Gross tal-UE 28 bil-prezzijiet tas-suq

Dħul mir-riżors tal-ING:

Talbiet għal pagamenti mhux imħallsa

Minħabba l-ambjent makroekonomiku fl-UE, il-pressjoni fuq il-baġits nazzjonali tal-Istati Membri, twassal għal pressjoni fuq l-approprjazzjonijiet ta' pagament tal-baġit tal-UE. Dan l-iżvilupp ikollu effett immedjat fuq it-talbiet għall-pagamenti li jaslu mill-Istati Membri u minn benefiċjarji oħra. It-total ta’ talbiet għall-pagamenti mhux imħallsa fi tmiem is-sena żdied minn EUR 24,3 biljun fl-2013 għal EUR 25,8 biljun fl-2014. Għalkemm dejjem se jkun hemm talbiet pendenti minħabba l-ammonti sottomessi qrib tmiem is-sena, ir-raġuni ewlenija għall-ammonti eċċezzjonali osservati f’dawn l-aħħar snin hija n-nuqqas ta’ approprjazzjonijiet ta’ pagament.

Talbiet għall-pagamenti mhux imħallsa jridu jiġu ffinanzjati minn baġits futuri. B'kunsiderazzjoni ta’ dan, f’Mejju 2015, il-PE, il-Kunsill u l-Kummissjoni qablu dwar pjan ta’ pagament sabiex il-baġit tal-UE jerġa' lura għat-triq sostenibbli. Għall-UE huwa kruċjali li jitqiesu l-ħtiġijiet fit-tul tal-approprjazzjonijiet ta’ pagament baġitarji peress li huma dawn li huma deċiżi mill-Awtorità tal-Baġit u mingħajr dawn, ma jista’ jsir l-ebda pagament jew trasferiment ta' flus. Ladarba jkun hemm qbil dwarhom, l-approprjazzjonijiet huma awtomatikament trasformati fi flus disponibbli tal-UE permezz ta’ proċess ta’ ġbir tar-riżorsi proprji ta’ kull xahar.

Fil-Kummissjoni, it-tbassir tal-flussi tal-flus fuq terminu qasir isir kull ġimgħa (xi drabi kuljum) biex jiġi żgurat li l-obbligazzjonijiet ta’ ħlas immedjati tal-UE jistgħu jintlaħqu, filwaqt li jiġu rispettati l-limiti ta’ approprjazzjonijiet ta’ pagament disponibbli fil-baġit. Dan it-tbassir fuq terminu qasir huwa l-bażi użata biex jiġi stmat l-ammont ta’ riżorsi proprji li għandhom jinġabru kull xahar mill-Istati Membri. Fl-ewwel jum tax-xogħol ta’ kull xahar l-Istati Membri għandhom jikkreditaw il-kontijiet tar-riżorsi proprji tal-Kummissjoni b'wieħed minn kull tnax tal-ammont totali tar-riżorsi bbażati fuq il-VAT u l-ING imdaħħlin fil-baġit tal-Unjoni. Skont il-pożizzjoni tal-likwidità tal-Kummissjoni, l-Istati Membri jistgħu jiġu mitluba fl-ewwel kwart tas-sena biex iġibu ‘l quddiem b’xahar jew xahrejn, ir-riżorsi bbażati fuq il-VAT u u dawk ibbażati fuq l-ING. Dawk l-avvanzi għandhom jiġu mnaqqsa minn sejħiet għal fondi fix-xhur aktar tard, skont il-previżjoni tal-ħtiġijiet ta’ flus.

Għal perjodu ta’ żmien medju u twil, il-Kummissjoni timmonitorja fid-dettall ir-rekwiżiti tal-ħlas tal-UE bħala parti mill-attivitajiet regolari tagħha. Pereżempju, dan ikun meħtieġ għat-tħejjija ta’ proposti tal-Kummissjoni dwar il-QFP, bħala parti mit-tħejjija tal-baġit annwali, u fit-tħejjija ta’ baġits emendatorji. Fil-fażi tan-negozjati tal-QFP, il-mudelli u s-suppożizzjonijiet sottostanti huma ssorveljati b’mod regolari u aġġornati kull meta jkun meħtieġ. Ir-riżultati ta’ simulazzjoni tal-mudell, huma indirizzati lejn in-negozjati baġitarji li jistabbilixxu l-limitu massimu tal-pagamenti tal-QFP.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2014 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 2 tar-Regolament Finanzjarju applikabbli għall-baġit ġenerali tal-Unjoni Ewropea. B’dan niddikjara li huma tħejjew b’konformità mat-Titolu VII ta’ dan ir-Regolament Finanzjarju u skont il-prinċipji, regoli u metodi ta’ kontabilità stipulati fin-noti mad-dikjarazzjonijiet finanzjarji.

Ksibt l-informazzjoni kollha neċessarja mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-kredibilità tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u fuq it-tali verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha.

[iffirmata] Manfred KRAFF L-Uffiċjal tal-Kontabilità tal-Kummissjoni is-17 ta' Lulju 2015

RAPPORTI FINANZJARJI KONSOLIDATI U NOTI TA’ SPJEGA (1)

WERREJ

KARTA TAL-BILANĊ 24

IR-RAPPORT TAL-INTROJTU 25

RAPPORT TAL-FLUSS TAL-FLUS 26

DIKJARAZZJONI TAL-BIDLIET FL-ASSI NETTI 27

NOTI GĦAR-RAPPORTI FINANZJARJI 28

1. POLITIKI SINIFIKANTI TAL-KONTABBILTÀ 28

2. NOTI GĦALL-KARTA BILANĊJALI 39

3. NOTI GĦAR-RAPPORT TAL-INTROJTU 61

4. NOTI GĦAR-RAPPORT TAL-FLUSSI TAL-FLUS 73

5. ASSI U OBBLIGAZZJONIJIET KONTINĠENTI U DIVULGAZZJONIJIET IMPORTANTI OĦRAJN 73

6. IL-PROTEZZJONI TAL-BAĠIT TAL-UE 77

7. ĠESTJONI TAR-RISKJU FINANZJARJU 83

8. DIVULGAZZJONIJIET DWAR IL-PARTIJIET RELATATI 94

9. AVVENIMENTI WARA D-DATA TAL-KARTA BILANĊJALI 96

10. IL-KAMP TA' APPLIKAZZJONI TAL-KONSOLIDAZZJONI 96

KARTA TAL-BILANĊ

(EUR miljuni) Nota 31.12.2014 31.12.2013 ASSI MHUX KURRENTI: Assi intanġibbli 2,1 282 237 Proprjetà, impjant u tagħmir 2,2 7 937 6 104 Investimenti kontabilizzati billi jintuża l-metodu tal-ekwità 2,3 409 349 Assi finanzjarji 2,4 56 438 59 844 Prefinanzjament 2,5 18 358 38 072 Riċevibbli ta' skambju u rekuperabbli mhux ta' skambju 2,6 1 198 498 84 623 1 05 104 ASSI KURRENTI Assi finanzjarji 2,4 11 811 5 571 Prefinanzjament 2,5 34 237 21 367 Riċevibbli ta' skambju u rekuperabbli mhux ta' skambju 2,6 14 380 13 182 Inventarji 2,7 128 128 Flus u ekwivalenti ta’ flus 2,8 17 545 9 510 78 101 49 758 ASSI TOTALI 1 62 724 1 54 862 OBBLIGAZZJONIJIET MHUX KURRENTI Pensjoni u benefiċċji oħra tal-impjegati 2,9 (58 616) (46 818) Provvedimenti 2,10 (1 537) (1 323) Obbligazzjonijiet finanzjarji 2,11 (51 851) (56 369) (1 12 005) (1 04 510) OBBLIGAZZJONIJIET KURRENTI Provvedimenti 2,10 (745) (545) Obbligazzjonijiet finanzjarji 2,11 (8 828) (3 163) Ammonti pagabbli 2,12 (43 180) (36 213) Spejjeż dovuti u introjtu differit 2,13 (55 973) (56 282) (1 08 726) (96 204) OBBLIGAZZJONIJIET TOTALI (2 20 730) (2 00 714) ASSI NETTI (58 006) (45 852) Riżervi 2,14 4 435 4 073 Ammonti li għandhom jinġabru mill-Istati Membri (2) 2,15 (62 441) (49 925) ASSI NETTI (58 006) (45 852)

IR-RAPPORT TAL-INTROJTU

(EUR miljuni) Nota 2014 2013 (riklassifikati) (20) DĦUL Dħul minn tranżazzjonijiet mhux ta’ skambju Riżorsi mid-DNG 3,1 1 04 688 1 10 194 Riżorsi proprji tradizzjonali 3,2 17 137 15 467 Riżorsi mill-VAT 3,3 17 462 14 019 Multi 3,4 2 297 2 757 Irkupru tal-ispejjeż 3,5 3 418 1 777 Oħrajn 3,6 5 623 4 045 Totali 1 50 625 1 48 259 Dħul minn tranżazzjonijiet ta’ skambju Dħul finanzjarju 3,7 2 298 1 991 Oħrajn 3,8 1 066 1 443 Totali 3 364 3 434 1 53 989 1 51 693 SPEJJEŻ (22) Implimentati mill-Istati Membri 3,9 Fond Agrikolu Ewropew ta' Garanzija (44 465) (45 067) Il-Fond Agrikolu Ewropew għall-Iżvilupp Rurali u strumenti oħra għall-iżvilupp rurali (14 046) (13 585) Il-Fond Ewropew għall-Iżvilupp Reġjonali u l-Fond ta’ Koeżjoni (43 345) (47 767) Il-Fond Soċjali Ewropew (12 651) (12 126) Oħrajn (2 307) (1 525) Implimentati mill-Kummissjoni u mill-aġenziji eżekuttivi 3,10 (15 311) (12 519) Implimentati minn aġenziji u korpi oħra tal-UE 3,11 (1 025) (656) Implimentati minn pajjiżi terzi u organizzazzjonijiet internazzjonali 3,11 (2 770) (2 465) Implimentati minn entitajiet oħra 3,11 (1 799) (1 694) Il-kostijiet tal-persunal u tal-pensjonijiet 3,12 (9 662) (9 058) Bidliet fis-suppożizzjonijiet attwarjali tal-benefiċċji tal-impjegati 3,13 (9 170) (2 033) Il-kost tal-finanzjament 3,14 (2 926) (2 383) Sehem tad-defiċit nett tal-impriżi konġunti u tal-Kumpaniji assoċjati 3,15 (640) (608) Spejjeż oħra 3,16 (5 152) (4 572) (1 65 269) (1 56 058) RIŻULTAT EKONOMIKU TAS-SENA (11 280) (4 365)

RAPPORT TAL-FLUSS TAL-FLUS

(EUR miljuni) Nota 2014 2013 Riżultat ekonomiku tas-sena (11 280) (4 365) Attivitajiet operatorji 4,2 Amortizzament 61 48 Deprezzament 408 401 (Żieda)/tnaqqis fis-selfiet (1 298) 20 (Żieda)/tnaqqis fil-prefinanzjament 6 844 (1 695) (Żieda)/tnaqqis fir-riċevibbli ta' skambju u rekuperabbli mhux ta' skambju (1 898) 923 (Żieda)/tnaqqis fl-inventarji — 10 Żieda/(tnaqqis) fl-obbligazzjoni tal-pensjoni u tal-benefiċċji tal-impjegati 11 798 4 315 Żieda/(tnaqqis) fil-provvedimenti 414 (196) Żieda/(tnaqqis) fl-obbligazzjonijiet finanzjarji 1 146 (330) Żieda/(tnaqqis) fl-ammonti pagabbli 6 967 14 655 Żieda/(tnaqqis) fi spejjeż dovuti u introjtu differit (309) (12 154) Surplus baġitarju tas-sena preċedenti meħud bħala dħul mhux fi flus (1 005) (1 023) Movimenti oħra mhux fi flus 130 (50) Attivitajiet ta’ investiment 4,3 (Żieda)/tnaqqis fl-assi intanġibbli u fi proprjetà, impjant u tagħmir (2 347) (624) (Żieda)/tnaqqis fl-investimenti kontabilizzati bl-użu tal-metodu tal-ekwità (60) 43 (Żieda)/tnaqqis fl-assi finanzjarji disponibbli għall-bejgħ (1 536) (1 142) FLUSSI NETTI TAL-FLUS 8 035 (1 164) Żieda/tnaqqis nett fil-flus u ekwivalenti 8 035 (1 164) Flus u ekwivalenti fil-bidu tas-sena 2,8 9 510 10 674 Flus u ekwivalenti tagħhom fi tmiem is-sena 2,8 17 545 9 510

DIKJARAZZJONI TAL-BIDLIET FL-ASSI NETTI

(EUR miljuni) Riżervi (A) Ammonti li għandhom jintalbu mingħand… l-Istati Membri (B) Assi Netti =(A)+(B) Riżerva ta’ valur ġust Riżervi oħrajn Surplus/(Defiċit) Akkumulat Riżultat ekonomiku tas-sena BILANĊ SAL-31.12.2012 150 3 911 (39 148) (5 329) (40 416) Moviment fir-riżerva tal-Fond ta’ Garanzija — 46 (46) — — Movimenti fil-valur ġust (51) — — — (51) Oħrajn — 12 (9) — 3 Allokazzjoni tar-riżultat ekonomiku 2012 — 5 (5 334) 5 329 — Riżultat tal-baġit 2012 ikkreditat lill-Istati Membri — — (1 023) — (1 023) Riżultat ekonomiku tas-sena — — — (4 365) (4 365) BILANĊ SAL-31.12.2010 99 3 974 (45 560) (4 365) (45 852) Moviment fir-riżerva tal-Fond ta’ Garanzija — 247 (247) — — Movimenti fil-valur ġust 139 — — — 139 Oħrajn — (24) 16 — (8) Allokazzjoni tar-riżultat ekonomiku 2013 — (0) (4 365) 4 365 — Riżultat tal-baġit 2013 ikkreditat lill-Istati Membri — — (1 005) — (1 005) Riżultat ekonomiku tas-sena — — — (11 280) (11 280) BILANĊ FIL-31.12.2014 238 4 197 (51 161) (11 280) (58 006)

NOTI GĦAR-RAPPORTI FINANZJARJI

1. POLITIKI SINIFIKANTI TAL-KONTABBILTÀ

1.1. IR-REGOLI DWAR IL-BAŻI LEGALI U L-KONTABILITÀ

Il-kontijiet tal-Unjoni Ewropea jinżammu skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012, dwar ir-regoli finanzjarji applikabbli għall-baġit ġenerali tal-Unjoni u li jħasssar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1) minn issa ’l quddiem imsejjaħ ir-“Regolament Finanzjarju”) u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 (ĠU L 362, 31.12.2012, p. 1) li jistabbilixxi regoli dettaljati ta’ applikazzjoni ta’ dan ir-Regolament Finanzjarju.

Skont l-Artikolu 143 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta’ regoli dwar il-kontabilità bbażata fuq id-dovuti li huma bbażati fuq l-Istandards Kontabilistiċi Internazzjonali tas-Settur Pubbliku (International Public Sector Accounting Standards, IPSAS). Dawn ir-regoli dwar il-kontabilità, adottati mill-Uffiċjal tal-Kontabilità tal-Kummissjoni, iridu jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabilità, il-valwazzjoni u l-preżentazzjoni tal-kontijiet bl-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni. Il-kontijiet jinżammu f’Euro fuq il-bażi tas-sena kalendarja.

1.2. IL-PRINĊIPJI TAL-KONTABBILTÀ

L-għan tar-rapporti finanzjarji huwa li jipprovdu informazzjoni li tkun utli għal ħafna utenti dwar il-pożizzjoni finanzjarja, ir-rendiment u l-flussi tal-flus ta’ entità. Għall-UE bħala entità tas-settur pubbliku, l-għanijiet huma b’mod aktar speċifiku sabiex jipprovdu informazzjoni utli għat-teħid ta’ deċiżjonijiet, u sabiex tintwera r-responsabilità tal-entità għar-riżorsi inkarigati lilha. U huwa b’dawn il-kunsiderazzjonijiet dwar l-għanijiet li tfassal dan id-dokument.

Il-kunsiderazzjonijiet ġenerali (jew prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stabbiliti fir-regola kontabilistika 2 tal-UE u huma l-istess bħal dawk deskritti fl-IPSAS 1, jiġifieri: il-preżentazzjoni ġusta, il-bażi tad-dovuti, in-negozju attiv, il-konsistenza tal-preżentazzjoni, l-aggregazzjoni, it-tpaċija u l-informazzjoni komparattiva. Il-karatteristiċi kwalitattivi tar-rappurtar finanzjarju skont l-Artikolu 144 tar-Regolament Finanzjarju huma r-relevanza, il-kredibbiltà, il-komprensibilità u l-komparabbiltà.

It-tħejjija tar-rapporti finanzjarji skont ir-regoli u l-prinċipji msemmija hawn fuq teħtieġ li l-maniġment joħroġ stimi li jaffettwaw l-ammonti rrapportati ta’ ċerti entrati fil-karta bilanċjali u rapport tal-introjtu, kif ukoll id-divulgazzjonijiet relatati ma' strumenti finanzjarji u assi u obbligazzjonijiet kontinġenti.

1.3. KONSOLIDAMENT

Il-kamp ta' applikazzjoni tal-konsolidazzjoni

Ir-rapporti finanzjarji konsolidati tal-UE jinvolvu l-entitajiet (jiġifieri l-istituzzjonijiet tal-UE inkluża l-Kummissjoni u l-aġenziji tal-UE) kontrollati importanti kollha, l-assoċjati u l-impriżi konġunti, li huma 52 entità kkontrollata, seba' impriżi konġunti u waħda assoċjata. Il-lista sħiħa tal-entitajiet ikkonsolidati tinsab fin-Nota 10 tal-kontijiet tal-UE. Meta mqabbel mal-2013, l-ambitu tal-konsolidazzjoni jibqa’ l-istess, filwaqt li jkun innotat li assoċjat wieħed issa ġie kklassifikat mill-ġdid bħala impriża konġunta u wara l-amalgamazzjoni ta’ żewġ assoċjati oħra, l-entità li tirriżulta ġiet ikklassifikata bħala impriża konġunta.

Entitajiet kontrollati

Id-deċiżjoni li tiġi inkluża entità fl-ambitu tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati kollha huma entitajiet li fuqhom l-UE għandha, b’mod dirett jew indirett, is-setgħa li tirregola l-politiki finanzjarji u operatorji sabiex tkun tista’ tibbenefika mill-attivitajiet ta’ dawn l-entitajiet. Din is-setgħa għandha tkun eżerċitabbli bħalissa. L-entitajiet ikkontrollati huma kkonsolidati kompletament. Il-konsolidament jibda fl-ewwel data li fiha jeżisti l-kontroll, u jintemm meta ma jkunx għadu jeżisti dan il-kontroll.

L-aktar indikaturi komuni tal-kontroll fl-UE huma: il-ħolqien tal-entità permezz ta’ trattati ta’ twaqqif jew leġiżlazzjoni sekondarja, finanzjament tal-entità mill-baġit ġenerali, l-eżistenza ta’ drittijiet għall-vot fl-entitajiet governattivi, awditjar mill-Qorti u kwittanza mill-Parlament Ewropew. Jidher biċ-ċar li hemm bżonn issir valutazzjoni individwali għal kull entità sabiex jiġi deċiż dwar jekk kriterju minnhom jew il-kriterji kollha elenkati hawn fuq humiex biżżejjed biex jattivaw kontroll.

B’dan l-approċċ, l-istituzzjonijiet tal-UE (minbarra l-Bank Ċentrali Ewropew – il-BĊE) u l-aġenziji (ħlief l-aġenziji ta’ dak li qabel kien it-tieni pilastru) jitqiesu li huma taħt il-kontroll esklussiv tal-UE u b’hekk huma inklużi fl-ambitu tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f’Likwidazzjoni hija kkunsidrata wkoll bħala entità kkontrollata.

It-tranżazzjonijiet materjali interkorporattivi kollha u l-bilanċi bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u għaldaqstant ma ġewx eliminati.

Impriżi konġunti

Impriża konġunta hija ftehim kuntrattwali li bih l-UE u parti oħra jew aktar (l-“imprendituri”) iwettqu attività ekonomika li hija soġġetta għal kontroll konġunt. Kontroll konġunt hu l-qsim ta’ kontroll miftiehem b’kuntratt, direttament jew indirettament, fuq attività li tinkorpora potenzjal ta’ servizz. Il-parteċipazzjonijiet f’impriżi konġunti jingħaddu billi jintuża l-metodu tal-ekwità (ara 1.5.4 hawn taħt)

Assoċjati

L-assoċjati huma entitajiet li fuqhom l-UE għandha, b’mod dirett jew indirett, influwenza importanti iżda mhux kontroll. Wieħed jassumi li teżssti influwenza importanti jekk l-UE jkollha b’mod dirett jew indirett 20 % jew aktar mid-drittijiet tal-vot. Il-parteċipazzjonijiet ta' assoċjati jingħaddu billi jintuża l-metodu tal-ekwità(ara 1.5.4 hawn taħt).

Entitajiet mhux konsolidati li l-fondi tagħhom huma ġestiti mill-Kummissjoni

Il-fondi tal-Iskema tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipant jitmexxew mill-Kummissjoni f’isimhom, madankollu, peress li dawn l-entitajiet mhumiex ikkontrollati mill-UE, dawn mhumiex ikkonsolidati fir-rapporti finanzjarji tagħha.

1.4. IL-BAŻI TAT-TĦEJJIJA

1.4.1. Munita u bażi għall-konverżjoni

Munita funzjonali u tar-rapportar

Ir-rapporti finanzjarji huma ppreżentati f’miljuni ta’ euro, bl-euro li hija l-munita funzjonali u ta’ rapportar tal-UE.

Tranżazzjonijiet u bilanċi

Tranżazzjonijiet fi flus barranin huma kkonvertiti f’euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-qlib bir-rati tal-imgħax fi tmiem is-sena ta’ assi u obbligazzjonijiet monetarji denominati f’muniti barranin huma rikonoxxuti fir-rapport tal-introjtu.

Metodi ta’ konverżjoni differenti japplikaw għal proprjetà, impjanti u tagħmir u assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi tal-aħħar tas-sena ta’ assi u obbligazzjonijiet monetarji denominati f’muniti barranin huma kkonvertiti f’euro fuq il-bażi tar-rati tal-kambju li japplikaw fil-31 ta’ Diċembru:

Rati tal-Kambju tal-Euro

Munita 31.12.2014 31.12.2013 BGN 1,9558 1,9558 CZK 27,7350 27,4270 DKK 7,4453 7,4593 GBP 0,7789 0,8337 HRK 7,6580 7,6265 HUF 315,5400 297,0400 LVL — 0,7028 LTL 3,4528 3,4528 PLN 4,2732 4,1543 RON 4,4828 4,4710 SEK 9,3930 8,8591 CHF 1,2024 1,2276 JPY 145,2300 144,7200 USD 1,2141 1,3791

Bidliet fil-valur ġust tal-istrumenti finanzjarji monetarji denominati f’munita barranija u kklassifikati bħala disponibbli għall-bejgħ li huma relatati ma’ differenza fil-qlib huma rikonoxxuti fir-rapport tal-introjtu. Id-differenzi fil-qlib fuq assi finanzjarji u obbligazzjonijiet mhux monetarji miżmuma b’valur ġust permezz ta’ profitt jew telf huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala disponibbli għall-bejgħ huma inklużi fir-riżerva ta’ valur ġust.

1.4.2. L-użu ta’ estimi

Skont l-IPSAS u l-prinċipji kontabilistiċi aċċettati b’mod ġenerali, ir-rapporti finanzjarji bilfors jinkludu ammonti bbażati fuq stimi u suppożizzjonijiet mill-maniġment ibbażati fuq l-aktar informazzjoni kredibbli għad-dispożizzjoni. Stimi sinifikanti jinkludu, imma mhumiex limitati għal; ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, dħul u spejjeż dovuti, assi u obbligazzjonijiet kontinġenti, il-grad ta’ indeboliment ta’ assi intanġibbli u proprjetà, impjanti u tagħmir u ammonti divulgati fin-noti dwar l-istrumenti finanzjarji. Ir-riżultati reali jistgħu jvarjaw minn dawk l-istimi. Il-bidliet fl-estimi huma riflessi fil-perjodu li fih isiru magħrufa.

1.5. KARTA TAL-BILANĊ

1.5.1. Assi intanġibbli

Liċenzji akkwistati ta’ softwer tal-kompjuter huma kontabilizzati skont kemm ikunu nxtraw bl-amortizzazzjoni u t-telf mill-indeboliment akkumulati mnaqqsa minn dan. L-assi huma amortizzati fuq bażi lineari fuq il-ħajjiet utli stmati tagħhom. L-istima taż-żmien tal-utilità ta’ assi intanġibbli jiddependu fuq il-ħajja ekonomika legali speċifiċi tagħhom jew il-ħajja determinata minn ftehim. Assi intanġibbli żviluppati internament huma kapitalizzati meta jkunu ssodisfati l-kriterji rilevanti tar-regoli kontabilistiċi tal-UE u huma relatati biss mal-fażi ta' żvilupp tal-assi. Il-kostijiet kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-ass biex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, kostijiet tal-iżvilupp mhux kapitalizzabbli u kostijiet ta’ manutenzjoni huma rikonoxxuti bħala kostijiet kif imġarrba.

1.5.2. Proprjetà, impjant u tagħmir

Il-proprjetà, l-impjanti u t-tagħmir kollha huma kontabilizzati skont kemm ikunu nxtraw bid-deprezzament u t-telf mill-indeboliment akkumulati mnaqqsa minn dan. Il-prezz storiku jinkludi l-infiq li jkun attribwibbli direttament għall-akkwiżizzjoni, il-kostruzzjoni jew it-trasferiment tal-assi.

Il-kostijiet sussegwenti huma inklużi fl-ammont riportabbli tal-ass jew rikonoxxuti bħala ass separat, kif xieraq, biss meta jkun probabbli li l-benefiċċji ekonomiċi fil-ġejjieni jew il-potenzjal tas-servizz assoċjat mal-entrata jmorru lejn l-UE u l-kost tiegħu jista’ jitkejjel b’mod kredibbli. Il-kostijiet ta’ tiswija u manutenzjoni huma debitati lir-rapport tal-introjtu matul il-perjodu finanzjarju li jseħħu fih.

Art u opri tal-arti mhumiex deprezzati billi jitqiesu li għandhom ħajja utli indefinita. Assi taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assi oħrajn jiġi kkalkulat bil-metodu tal-“linja dritta” biex jiġi allokat il-kost tagħhom mingħajr il-valuri residwi tagħhom fuq it-tul maħsub taż-żmien tal-utilità tagħhom, kif ġej:

Tip ta’ ass Rata ta’ deprezzament lineari Bini minn 4 % sa 10 % Materjal u tagħmir minn 10 % sa 25 % Għamara u vetturi minn 10 % sa 25 % Armar minn 10 % sa 33 % Ħardwer tal-kompjuter minn 25 % sa 33 % Oħrajn minn 10 % sa 33 %

Il-qligħ u t-telf fuq disponimenti huma ddeterminati billi jitqabbel ir-rikavat nieqes l-ispejjeż tal-bejgħ mal-ammont riportat tal-ass dispost u huma inklużi fir-rapport tal-introjtu.

Lokazzjonijiet

Il-lokazzjonijiet ta’ assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma klassifikati bħala lokazzjonijiet finanzjarji. Il-lokazzjonijiet finanzjarji huma kkapitalizzati fil-bidunett tal-lokazzjoni skont l-inqas mill-valur ġust tal-assi mikri u l-valur preżenti tal-pagamenti minimi tal-lokazzjoni. Kull ħlas tal-lokazzjoni huwa allokat bejn l-obbligazzjoni u l-imposti finanzjarji sabiex tinkiseb rata kostanti fuq il-bilanċ finanzjarju pendenti. L-obbligi tal-kiri, wara li jkunu ġew imnaqqsa l-imposti finanzjarji, huma inklużi f'obbligazzjonijiet finanzjarji (kurrenti u mhux kurrenti.) L-element ta' imgħax tal-ispiża finanzjarja huwa ddebitat lir-rapport tal-introjtu matul il-perjodu tal-kiri b'mod li jipproduċi rata perjodika kostanti ta' imgħax fuq il-bilanċ li jibqa' tal-obbligazzjoni għal kull perjodu. L-assi akkwistati b'lokazzjonijet finanzjarji huma deprezzati matul l-iqsar bejn iż-żmien tal-utilità tal-assi u t-terminu tal-lokazzjoni.

Il-lokazzjonijiet fejn il-lokatur iżomm sehem sinifikanti mir-riskji u l-benefiċċji marbuta mal-proprjetà huwa kklassifikat bħala lokazzjonijiet operatorji. Il-pagamenti li jsiru b'lokazzjonijiet operatorji huma ddebitati lir-rapport tal-introjtu fuq bażi lineari tul il-perjodu tal-lokazzjoni.

1.5.3. Indeboliment ta’ assi mhux finanzjarji

L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament huma riveduti għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat jista’ ma jkunx rekuperabbli. Telf minħabba indeboliment huwa rikonoxxut għall-ammont li bih l-ammont riportat tal-assi jaqbeż l-ammont rekuperabbli (servizz) tiegħu. L-ammont rekuperabbli (servizz) huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur tiegħu fl-użu.

Il-valuri residwi u l-ħajja utli tal-assi intanġibbli u l-proprjetà, l-impjanti u t-tagħmir jiġu eżaminati, u aġġustati jekk ikun hemm bżonn, tal-inqas darba fis-sena. L-ammont riportat ta’ assi jiġi mnaqqas minnufih għall-ammont rekuperabbli (servizz) jekk l-ammont riportat tal-assi jkun akbar mill-ammont stmat rekuperabbli (servizz) tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf tal-indebolimenti jitreġġa’ lura skont dan.

1.5.4. Investimenti kontabilizzati billi jintuża l-metodu tal-ekwità

Parteċipazzjonijiet f’assoċjati u f’impriżi konġunti

Il-parteċipazzjonijiet f'assoċjati u f’impriżi konġunti jingħaddu billi jintuża l-metodu tal-ekwità u huma inizjalment rikonoxxuti bil-valur tal-kost. L-interess tal-UE fir-riżultati tal-assoċjati u tal-impriżi konġunti tagħha huwa rikonoxxut fir-rapport tal-introjtu, u s-sehem tagħha fiċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-assoċjat jew impriża konġunta fir-rapporti finanzjarji fid-data tal-karta bilanċjali. Distribuzzjonijiet riċevuti minn assoċjat jew impriża konġunta jnaqqsu l-ammont riportat tal-assi.

Jekk is-sehem tal-UE ta’ defiċits ta’ impriża konġunta jkun daqs jew aktar mill-interess tagħha fl-impriża konġunta, l-UE ma tibqax tirrikonoxxi s-sehem tagħha minn telf ulterjuri (“telf mhux rikonoxxut”). Is-sehem mhux rikonoxxut tat-telf huwa r-riżultat ta’ eżerċizzju tal-kontabilità tekniku meħtieġ meta jkun użat il-metodu kontabilistiku tal-ekwità. Dan it-telf mhux rikonoxxut ma jirrappreżentax telf għall-UE u huwa minħabba li r-rikonoxximent tal-ispiża normalment iseħħ qabel iż-żieda fil-kapital għall-kontribuzzjoni in natura tal-imprendituri għajr mill-UE.

Il-qligħ u t-telf mhux realizzat fuq tranżazzjonijiet bejn l-UE u l-assoċjati jew l-impriżi koġunti tagħha mhumiex materjali u għaldaqstant ma ġewx eliminati. Il-politiki kontabilistiċi tal-assoċjati u tal-impriżi konġunti jistgħu jvarjaw minn dawk adottati mill-UE għal tranżazzjonijiet simili u avvenimenti f’ċirkostanzi simili.

Jekk hemm indikazzjonijiet ta' indeboliment, tkun neċessarja valwazzjoni negattiva għall-inqas ammont rekuperabbli. L-ammont rekuperabbli huwa stabbilit kif deskritt f'1.5.3. Jekk ir-raġuni għall-indeboliment ma tibqax tapplika aktar tard, it-telf tal-indeboliment jitreġġa’ lura lejn l-ammont kontabbilizzat li kien ikun stabbilit li kieku ma ġie rikonoxxut l-ebda telf ta’ indeboliment.

F’każijiet li fihom l-UE jkollha 20 % jew aktar minn fond kapitali tal-investiment, ma tfittix li teżerċita influwenza importanti. Għalhekk, dawn il-fondi huma ttrattati bħala strumenti finanzjarji u huma kategorizzati bħala assi finanzjarji disponibbli għall-bejgħ.

1.5.5. Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji li ġejjin: assi finanzjarji fil-valur ġust permezz ta' profitt jew telf; self u riċevibbli; investimenti miżmuma sad-data tal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji hija ddeterminata bir-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji b'valur ġust minn qligħ jew telf

Ass finanzjarju huwa kklassifikat f’din il-kategorija jekk dan jinxtara primarjament għall-fini ta’ bejgħ fit-terminu qasir jew jekk tkun għażlet hekk l-UE. Id-derivattivi huma wkoll ikkategorizzati f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Matul din is-sena finanzjarja, l-UE ma żammitx xi investiment f’din il-kategorija.

(ii) Self u riċevibbli

Self u ammonti riċevibbli huma assi finanzjarji mhux derivattivi bi pagamenti fissi jew li jistgħu jiġu determinati li mhumiex ikkwotati f'suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur bl-ebda intenzjoni li tinnegozja r-riċevibbli. Dawn huma inklużi fl-assi mhux kurrenti, minbarra fil-każ ta’ maturitajiet fi żmien 12-il xahar mid-data tal-karta tal-bilanċ, anke jekk id-data tal-maturità tas-self kollu hija aktar minn 12-il xahar mid-data tal-karta tal-bilanċ.

(iii) Investimenti miżumin sal-maturità

L-investimenti miżmuma sal-maturità huma assi finanzjarji mhux derivati b’pagamenti fissi jew determinabbli u maturitajiet fissi li l-UE għandha l-intenzjoni u l-ħila pożittiva li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assi finanzjarji disponibbli għall-bejgħ

L-assi finanzjarji disponibbli għall-bejgħ huma mhux derivati li jew jitqiegħdu f’din il-kategorija jew inkella mhumiex klassifikati f’xi waħda mill-kategoriji l-oħrajn. Huma klassifikati jew bħala assi kurrenti jew inkella assi mhux kurrenti, skont il-perjodu ta’ żmien li fih l-UE tistenna li tiddisponi minnhom, li normalment ikun il-maturità li jkun fadal fid-data tal-karta bilanċjali. Anki investimenti f’entitajiet mhux ikkonsolidati u investimenti oħrajn tal-ekwità (pereż. Operazzjonijiet tal-Kapital ta’ Riskju) li mhumiex magħduda billi jintuża l-metodu tal-ekwità huma kklassifikati wkoll bħala assi finanzjarji disponibbli għall-bejgħ.

Rikonoxximent u valutazzjoni inizjali

Ix-xirjiet jew il-bejgħ ta’ assi finanzjarji bil-valur ġust permezz ta’ profitt jew telf, miżmuma sal-maturità u disponibbli għall-bejgħ huma rikonoxxuti fid-data tan-negozju – id-data li fiha l-UE tieħu l-impenn li tixtri jew tbiegħ l-ass. Is-self huwa rikonoxxut meta l-flus jingħataw lil min jissellef. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati skont il-valur ġust permezz ta’ profitt jew telf, jiżdiedu l-kostijiet tat-tranżazzjonijiet mal-valur ġust fir-rikonoxximent inizjali. L-assi finanzjarji riportati skont il-valur ġust permezz ta’ profitt jew telf huma inizjalment rikonoxxuti bil-valur ġust u kostijiet tat-tranżazzjoni jiġu ddebitati fir-rapport tal-introjtu.

Il-valur ġust ta’ assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li ma jkollu ebda mgħax jew imgħax bil-kundizzjonijiet tas-suq, il-valur ġust tiegħu jista’ jkun stmat bil-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Selfiet maħruġa jitkejlu bl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa ferm speċifiku u differenti mis-suq kapitali użat biex jinħarġu bonds kummerċjali jew tal-gvern. Peress li l-mutwanti f’dawn is-swieq għandhom l-opportunità li jagħżlu investimenti alternattivi, il-possibilità ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE li mhijiex awtorizzata tinvesti flus fis-swieq kapitali; tieħu biss b’self fondi għall-fini ta’ għoti b’self bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. Għalhekk, ma hemm l-ebda kost ta’ opportunità u għalhekk ma hemmx bażi ta’ paragun mar-rati tas-suq. L-operazzjoni nnifisha ta’ għoti b’self tal-UE tirrappreżenta s-suq. Essenzjalment, peress li l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għaldaqstant, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, peress li ma hemm l-ebda suq attiv jew tranżazzjonijiet simili ma’ xiex isir paragun, ir-rata tal-imgħax li għandha tintuża mill-UE għas-sejbien tal-valur ġust għall-operazzjonijiet ta’ għoti b’self tagħha skont il-Mekkaniżmu Ewropew ta' Stabbilizzazzjoni Finanzjarja (European Financial Stability Mechanism, EFSM), il-Bilanċ tal-Pagamenti (balance of payment, BOP) u selfiet oħra bħal dawn, għandha tkun ir-rata tal-imgħax mitluba.

— Barra minn hekk, għal dan is-self, hemm effetti kumpensatorji bejn l-għoti u t-teħid b’self minħabba l-karattru ta’ dahar ma' dahar tagħhom. Għalhekk, l-imgħax effettiv għas-self huwa ekwivalenti għar-rata tal-imgħax effettiva għat-teħid b’self relatat. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiġi rtirat meta jiskadu jew jiġu ttrasferiti d-drittijiet ta’ riċevuta tal-flussi ta’ flus mill-investimenti u l-UE tkun ittrasferixxiet b’mod sostanzjali r-riskji u l-benefiċċji tas-sjieda kollha.

Kejl sussegwenti

(i) L-assi finanzjarji bil-valur ġust permezz tal-qligħ u t-telf huma sussegwentement kontabilizzati skont il-valur ġust. Qligħ u telf li jirriżultaw minn bidliet fil-valur ġust tal-kategorija “strumenti finanzjarji bil-valur ġust minn qligħ jew telf” huma inklużi fir-rapport tal-introjtu fil-perjodu meta jseħħu.

(ii) Selfiet u ammonti riċevibbli u investimenti miżmuma sal-maturità huma kontabilizzati bil-prezz amortizzat bl-użu tal-metodu tal-imgħax effettiv. Fil-każ ta’ selfiet maħruġa fuq fondi meħuda b’self, l-istess rata effettiva tal-imgħax tkun applikata kemm għall-għoti kif ukoll għat-teħid b’self peress li dan is-self ikollu l-karatteristiċi ta’ “operazzjonijiet dahar ma’ dahar” u d-differenzi bejn is-self u l-kundizzjonijiet u l-ammonti tal-għoti b’self mhumiex materjali. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

(iii) Li jinżammu sal-maturità – bħalissa l-UE ma għandha l-ebda investimenti li jinżammu sal-maturità.

(iv) Assi finanzjarji disponibbli għall-bejgħ jiġu riportati sussegwentement bil-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva tal-valur ġust. Meta assi finanzjarji kklassifikati li huma disponibbli għall-bejgħ ma jibqgħux rikonoxxuti jew ikunu danneġġati, l-aġġustamenti kumulattivi fil-valur ġust li qabel kienu rikonoxxuti fir-riżerva ta’ valur ġust huma rikonoxxuti fir-rapport tal-introjtu. L-imgħax fuq assi finanzjarji disponibbli għall-bejgħ ikkalkolat billi jintuża l-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti azzjonarji disponibbli għall-bejgħ huma rikonoxxuti meta jiġi stabbilit id-dritt li l-UE tirċievi l-pagament.

Il-valuri ġusti ta’ investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal ass finanzjarju ma jkunx attiv (u għal titoli mhux ikkwotati), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta’ prezzar ta’ għażliet u tekniċi ta’ valutazzjoni oħrajn li huma spiss użati minn parteċipanti fis-suq.

Fil-każijiet fejn il-valur ġust ta’ investimenti fi strumenti ta’ ekwità li ma għandhomx prezz tas-suq ikkwotat f’suq attiv ma jkunx jista’ jitkejjel b’mod li wieħed jista’ jorbot fuqu, dawn l-investimenti huma valutati skont kemm swew, bit-telf minn indeboliment imnaqqas minn dan.

Indeboliment tal-assi finanzjarji

L-UE tivvaluta f’kull data tal-karta bilanċjali jekk hemmx evidenza oġġettiva li ass finanzjarju huwa indebolit. Ass finanzjarju jkun sofra indeboliment, u b’hekk jiġġarrab telf minħabba l-indeboliment biss jekk ikun hemm evidenza oġġettiva ta’ indeboliment bħala riżultat ta’ avveniment jew avvenimenti li seħħew wara r-rikonoxximent inizjali tal-assi, u dak l-avveniment (jew avvenimenti) ta’ telf ikollhom impatt fuq il-flussi tal-flus futuri stmati tal-ass finanzjarju li jista' jkun stmat b’mod kredibbli.

(a) Assi kontabilizzati bi prezz amortizzat

Jekk hemm evidenza oġġettiva li ġġarrab telf minħabba indeboliment fuq selfiet u riċevibbli jew investimenti li jinżammu sal-maturità kontabilizzati bil-prezz ammortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi futuri stmati tal-flus (minbarra telfiet futuri tal-kreditu li ma ġġarrbux) skontat bir-rata ta’ imgħax effettiva oriġinali tal-ass finanzjarju. L-ammont riportat tal-ass jitnaqqas u l-ammont tat-telf huwa rikonoxxut fir-rapport tal-introjtu. Jekk self jew investiment li jinżamm sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minħabba indeboliment tkun ir-rata preżenti effettiva tal-imgħax iddeterminata fil-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ ass finanzjarju kollateralizzat jirrifletti l-flussi ta’ flus li jistgħu jirriżultaw minn esklużjoni li minnhom jitnaqqsu l-kostijiet għall-kisba u l-bejgħ tal-kollateral, kemm jekk esklużjoni hija probabbli kif ukoll jekk mhijiex. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa’ lura permezz tar-rapport tal-introjtu.

(b) Assi miżmuma fil-kotba bil-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis importanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost ta’ akkwiżizzjoni u l-valur ġust kurrenti, li minnha jitnaqqas kull telf minn indeboliment fuq dak l-ass finanzjarju rikonoxxut qabel fir-rapport tal-introjtu – jitnaqqas mir-riżervi u jkun rikonoxxut fir-rapport tal-introjtu. Telf minn indeboliment rikonoxxut fir-rapport tal-introjtu fuq strumenti azzjonarji ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument tad-dejn klassifikat bħala ass finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

Investimenti f’Fondi ta’ Kapital tar-Riskju

Investimenti f’Fondi tal-Kapital ta’ Riskju huma kklassifikati bħala assi finanzjarji disponibbli għall-bejgħ u b’hekk, huma riportati bil-valur ġust bil-qligħ u t-telf li ġej minn bidliet fil-valur ġust (inklużi differenzi tal-qlib) rikonoxxuti fir-riżerva ta’ valur ġust. Peress li ma għandhomx prezz tas-suq ikkwotat f’suq attiv, l-investimenti fil-Fondi tal-Kapital ta’ Riskju huma vvalutati fuq bażi ta’ linja b’linja bl-anqas spiża jew valur nett attribwibbli tal-assi. Qligħ mhux realizzat li ġej mill-kejl tal-valur ġust huwa rikonoxxut permezz ta’ riżervi u telf mhux realizzat huwa valutat għal indeboliment sabiex jiġi ddeterminat jekk huwiex rikonoxxut bħala telf minn indeboliment fir-rapport tal-introjtu jew bħala bidliet fir-riżerva ta’ valur ġust.

1.5.6. Inventarji

L-inventarji huma rrappurtati skont l-inqas wieħed mill-valur tal-kost u l-valur nett realizzabbli. Il-kost huwa ddeterminat skont il-metodu ta' dak li jidħol l-ewwel joħroġ l-ewwel (“first-in, first-out”, FIFO). L-ispiża tal-oġġetti lesti u tax-xogħol li jkun għadu għaddej tinkludi l-ispejjeż tal-materja prima, xogħol dirett, spejjeż diretti oħrajn u spejjeż fissi tal-produzzjoni relatati (ibbażati fuq kapaċità operatorja normali). Il-valur nett realizzabbli huwa l-prezz tal-bejgħ stmat fil-kors normali tan-negozju, bl-ispejjeż għat-tlestija u l-ispejjeż tal-bejgħ imnaqqsa minnu. Meta inventarji jiġu miżmuma għad-distribuzzjoni mingħajr ħlas jew bi ħlas nominali, dawn jitkejlu skont l-inqas mill-prezz tal-akkwist u l-prezz kurrenti tas-sostituzzjoni. Il-kost ta’ sostituzzjoni kurrenti huwa l-kost li l-UE ssostni biex tikseb l-ass fid-data ta’ rapportar.

1.5.7. Ammonti tal-prefinanzjament

Il-prefinanzjament huwa pagament maħsub biex jipprovdi lill-benefiċjarju b’pagament bil-quddiem, jiġifieri bi float. Jista’ jinqasam f’għadd ta’ pagamenti fuq perjodu definit fil-ftehim partikolari ta’ prefinanzjament. Il-float jew il-pagament bil-quddiem jitħallas lura jew jintuża għall-fini li għalih ġie pprovdut matul il-perjodu definit fil-ftehim. Jekk il-benefiċjarju ma jsostnix l-ispejjeż eliġibbli, għandu l-obbligu li jrodd lura l-pagament ta’ prefinanzjament fi flus bil-quddiem lill-UE. L-ammont ta’ prefinanzjament jista' jitnaqqas (b’mod sħiħ jew parzjali) bl-aċċettazzjoni tal-i